Amrish Puri: Legenda ‘Villain’ Tiada Ganti

Bagi peminat filem Hindi era 80-an dan 90-an, nama Amrish Puri bukannya asing.

Tengok saja gambarnya pada poster filem, terus konfem cerita ni power.

Amrish Puri merupakan pelakon watak jahat yang paling legenda dalam sejarah perfileman India. Beliau ada juga membawa watak baik, tapi benda tu akan jadi unik bagi penonton.

Banyak lakonan beliau telah membuatkan hero hero baru dalam dunia perfileman dijulang tinggi kerana dia seperti memberikan servis kepada tekong.

Selain daripada beraksi di Bollywood, nama Amrish Puri juga mekar di Hollywood. Pernah berlakon dalam filem berprofil tinggi seperti Indiana Jones dan Gandhi.

Awal karier

Amrish Lal Puri berhijrah ke Mumbai pada 1950-an selepas beliau tamat sekolah. Impiannya adalah mahu mengikut jejak dua orang abangnya yang sudah terlibat dalam industri perfileman iaitu Madan Lal Puri dan Chaman Lal Puri.

Madan merupakan perintis utama jalan untuk 3 beradik ini. Merantau ke Kalkuta seawal 1940-an lagi.

Amrish Puri sama sahaja seperti jejaka India yang lain. Mengimpikan untuk menjadi hero dalam filem.

Namun beliau banyak kali gagal dalam audition dan casting. Akibat daripada kegagalannya itu, Amris Puri bekerja di syarikat insurans. Namun impiannya untuk menjadi pelakon tak pernah padam, walaupun dia tidak pasti berapa lama lagi api impian itu akan terus membara.

Ketika itu, Amrish Puri terlibat aktif dalam lakonan teater. Beliau mulai menjadi pelakon utama teater di bawah pengarah teater terkenal iaitu Satyadev Dubey.

Pada satu hari, persembahan teater mereka diangkat ke tv untuk tayangan – di bawah produksi MGM berjudul Maya Adventures.

Ke Bollywood juga

Lakonan beliau mendapat perhatian daripada pengarah filem. Dan beliau ditawarkan kontrak lakonan dengan abangnya Madan Puri.

Dan seperti biasalah, Amrish Puri berlakon sebagai pelakon pembantu. Pada 1970, beliau berjaya mendapatkan watak jahat utama / villain dalam filem Prem Pujari arahan Dev Anand.

Sanghi Amrish puri was a pujari of shaitan https://t.co/QrYBv3j2fZ pic.twitter.com/kThgGZKyMK

— Prakash Khujliwal (@Prakash4192) February 14, 2020

Amrish Puri mengakui filem ini adalah pelancar roket kepada kariernya. Namun selepas itu, beliau terus ditawarkan watak jahat.

Terus menempa nama

Pada era 70-an, semakin banyak tawaran watak jahat beliau terima. Termasuk berlakon dengan nama-nama besar seperti Sunil Dutt (ayah Sanjay Dutt) dalam Reshma Aur Shera.

Pada 1979, Amrish Puri menerima Anugerah Sangeet Natak Academy Award – dan sudah tentu sahaja sebagai best villain.

Tokoh penting perfileman Bollywood

Nama Amrish Puri menjadi semakin dikenali di seluruh dunia, di mana perfileman Bollywood berkembang lebih pesat pada 1980-an. Malah dalam catatan Encyclopedia of Bollywood – mengiktiraf Amrish Puri sebagai antara orang paling penting dalam memacu kegemilangan perfileman Hindustan ketika itu.

Punyalah power!

Pengarah yang nakkan filem laris dan boleh jual ke luar negara akan cepat-cepat menghubungi Amrish Puri. Tapi nak dapat tu payah, sebab dia banyak tawaran lain.

Amrish Puri dikatakan seorang pelakon yang tidak pernah demand gaji terlalu tinggi walaupun tawaran mencurah-curah. Membuatkan rezeki beliau dalam perfileman tak putus putus.

Karisma

Di luar, beliau dianggap seorang abang dan ayah yang sangat baik di kalangan pelakon muda.

Beliau tak pernah memandang rendah pelakon pelakon baharu. Malah Amrish Puri dikatakan menjadi watak jahat penting dalam mebantu karier pelakon pelakon baharu dan senior.

Pada era 80-an, Amrish Puri mulai berlakon dalam filem yang menampilkan nama besar seperti Amithab Batchan, Rajesh Khanna, dan ramai lagi.

Antara filem yang sangat laris ketika itu adalah Vidhaata dan Mr India (1987),  yang menampilkan Anil Kapoor dan Sri Devi.

Pada 1989, Amrish Puri berlakon bersama Dharmendra, Raakhee, Mithun Chakraborty, Sanjay Dutt, Madhuri Dixit, Amrita Singh, dan Om Puri dalam Ilaaka.

Beliau membawa watak  Naagar, tuan tanah yang jahat.

Pada era 1990-an, Amrish Puri merasai detik bersama dengan gernasi baharu. Antaranya bersama Shah Rukh Khan dan Salman Khan dalam film tersohor Karan Arjun (1995).

Ke Hollywood

Amrish Puri kemudian terlibat dalam produksi Hollywood bersama Ben Kingsley. Di mana Amrish berlakon dalam Gandhi (1982).

Di sini Amrish menjadi kawan kepada Gandhi bernama Khan.

Amrish turut muncul dalam Indiana Jones and the Temple of Doom (1984) arahan Steven Spielberg, sebagai Mola Ram, imam besar Thuggee di Istana Pankot.

Filem terakhir Amrish adalah Kachci Sadak yang dirilis beberapa hari selepas beliau meninggal.

Selamanya legenda

Sepanjang hidupnya, beliau juga banyak berlakon dalam filem berbahasa Malayalam, Punjab, Telugu, dan Tamil.

Amrish Puri berlakon dalam lebih 400 filem di dalam kariernya.

Pemergian beliau satu kehilangan besar buat industri perfileman Bollywood dan dunia.


Tun Mahathir Meletakkan Jawatan

Tun Dr Mahathir, sebuah nama yang tidak asing lagi dalam dunia sepak terajang politik tanah air. Sebagai anak kelahiran Alor Setar yang mendapat pendidikan di Sekolah Kebangsaan Iskandar dan Sultan Abdul Hamid College iaitu dua buah institusi pendidikan yang sangat berkait rapat dengan Tun Dr Mahathir, sudah pasti penulis memiliki kekaguman yang tinggi terhadap beliau.

Tun Dr Mahathir dilahirkan pada hari Jumaat, 10 Julai 1925 dari pasangan Mohamed bin Iskandar dan Wan Tempawan binti Wan Hanapi. Namun, tarikh lahir beliau didaftarkan pada 20 Disember 1925. Oleh kerana itulah, beliau dikatakan akan menyambut ulang tahun kelahiran sebanyak dua kali setahun.

Sebelum berkecimpung dalam bidang kedoktoran, Tun Dr Mahathir mendapat pendidikan di Goverment English School (GES), Alor Setar pada tahun 1932. GES adalah “Boys’ School” dan merupakan antara sekolah yang tertua di Malaysia di belakang MCKK dan Penang Free School. Pengetua pertama GES ialah bapa beliau sendiri iaitu Mohammed Iskandar.

Kini, institusi tersebut telah terbahagi kepada dua bahagian iaitu Sultan Abdul Hamid College bersempena nama Sultan Kedah ke-25 bagi peringkat menengah dan Sekolah Kebangsaan Iskandar bersempena nama datuk Tun Dr Mahathir bagi peringkat rendah. Sekolah ini kekal sebagai sekolah elit di Kedah di mana para bangsawan seperti Kerabat DiRaja, para pemimpin politik, para intelektual dan ahli sukan ternama ramai lahir di situ.

Tun Dr Mahathir mula aktif dalam berpolitik sejak tahun 1945 selepas tamatnya pendudukan Jepun di Tanah Melayu yang mana beliau mengambil bahagian dalam kempen menentang Malayan Union. Selepas liku-liku panjang dalam medan politik, akhirnya Tun Dr Mahathir dilantik menjadi Perdana Menteri Malaysia ke-4 menggantikan Tun Hussein Onn pada 16 Julai 1981 ketika berusia 56 tahun. Beliau melantik sekutu rapatnya, Musa Hitam sebagai Timbalan Perdana Menteri.

Sepanjang pemerintahan beliau yang berusia sekitar 2 dekad, Tun Dr Mahathir memiliki seramai empat orang Timbalan Perdana Menteri yang silih berganti. Selain Musa Hitam (1981-1986), TPM sepanjang era pemerintahan Tun Dr Mahathir ialah Ghafar Baba (1986-1993), Anwar Ibrahim (1993-1998) dan Abdullah Ahmad Badawi (1998-2003). Pada setiap penggantian jawatan TPM ini memiliki kisah kontroversinya yang tersendiri jika diulas dari kaca mata percaturan politik.

Ketika berucap di Perhimpunan Agung UMNO 2002, secara tidak dijangka, tiba-tiba Dr Mahathir mengumumkan perletakkan jawatannya sebagai Presiden UMNO, Pengerusi Barisan Nasional dan sekaligus Perdana Menteri Malaysia. Hal ini membuatkan seisi dewan terkejut dan tidak semena-mena beberapa pemimpin parti itu celapak menuju ke arah Dr Mahathir bagi memujuk beliau menarik semula keputusan tersebut. Ketika itu kedengaran Dr Mahathir berkata, “Saya dah lama buat keputusan…dah lama dah…”

Dalam keadaan kecoh itu di mana Dr Mahathir tidak dapat menahan perasaannya dan menangis terisak, diikuti oleh pemimpin yang lain, Pengerusi Tetap Umno, Tun Sulaiman Ninam Shah, yang juga kelihatan terperanjat dengan pengumuman itu, kemudiannya meminta para perwakilan supaya bertenang. Perhimpunan ditangguhkan selama beberapa minit setelah kejadian itu.

Malam itu, Majlis Tertinggi UMNO mengadakan perjumpaan tergempar bagi membincangkan perkara tersebut. Atas nasihat DS Abdullah Badawi, Dr Mahathir menarik semula keputusan itu walau pada awalnya beliau bertegas untuk membuat keputusan. Hal ini adalah bagi memastikan peralihan kuasa dapat dilaksanakan dengan teratur. Beliau bersara secara rasminya hanya pada 31 Oktober 2003. Beliau diganti oleh DS Abdullah bin Ahmad al-Badawi sebagai PM Malaysia ke-5. DS Abdullah Badawi mengangkat sumpah sebagai PM ke-5 dihadapan YDP Agong, Tuanku Syed Sirajuddin Jamalullail di Istana Negara.

Istiadat bermula pada 3.05 petang di Balairong Seri. Kemudian, lagu kebangsaan, Negaraku berkumandang. Seterusnya, DS Abdullah Badawi dijemput menghadap bagi menerima kurnia surat cara pelantikannya daripada YDP Agong. Diiringi oleh Datuk Paduka Maharajalela, DS Abdullah Badawi mendekati takhta untuk menerima dan mengangkat sumpah jawatan taat setia serta sumpah menyimpan rahsia.

Beliau kemudian pergi ke meja untuk menandatangani 4 dokumen cara perlantikan jawatan, disaksikan oleh Ketua Hakim Negara, Tan Sri Ahmad Fairuz Sheikh Abdul Halim dan Ketua Setiausaha Negara, Tan Sri Samsudin Osman. Dokumen tersebut kemudiannya diserahkan kepada Ketua Setiausaha Negara. Akhir sekali, Mufti Wilayah Persekutuan, Prof Madya Mohammed Yusoff Hussain membacakan doa selamat dan upacara itu selesai pada kira-kira pukul 3.15 petang.

Antara yang hadir untuk menyaksikan peristiwa bersejarah ialah isteri beliau, Datin Paduka Seri Endon Mahmood, mantan perdana menteri Dr Mahathir dan isteri, serta Menteri Kabinet dan para pembesar asing. Setelah istiadat angkat sumpah tersebut, disusuli pula penganugerahan Darjah Kebesaran Seri Maharaja Mangku Negara kepada Dr Mahathir yang membawa gelaran Tun dimana ia dihadkan kepada 25 orang pada satu-satu masa. Upacara berakhir pada jam 3.30 petang selepas lagu kebangsaan dimainkan sekali lagi.

YDP Agong dan Permaisuri kemudian meninggalkan Balairong Seri disertai oleh DS Abdullah Badawi dan isteri serta diikuti oleh Tun Dr Mahathir dan Dr Siti Hasmah. Kemudian di Putrajaya, Dr Mahathir secara rasmi menyerahkan kepimpinan Kerajaan Persekutuan kepada DS Abdullah Badawi. Majlis penyerahan tugas dan tanggungjawab itu diadakan di tingkat lima Pejabat Perdana Menteri, Bangunan Perdana Putra. Dr Mahathir menyerahkan fail meja untuk menandakan peralihan kuasa kepada DS Abdullah Badawi di hadapan Ketua Setiausaha Negara.

Setelah itu, DS Abdullah Badawi yang juga bertindak sebagai presiden Umno mengadakan pertemuan tertutup dengan Tun Dr Mahathir sekitar 30 minit. Di luar, menteri Kabinet, pegawai kanan kerajaan serta ramai kakitangan kementerian dan beratus-ratus penduduk Putrajaya menunggu untuk mengucapkan selamat tinggal kepada Tun Dr Mahathir. Tun Dr Mahathir turun ke tingkat 1 bagi merakam waktu keluar pejabat pada pukul 5.09 petang. Tun Dr Mahathir kemudiannya berjalan ke ruang legar, disaksikan oleh kakitangan Jabatan Perdana Menteri. DS Abdullah Badawi kemudian berjalan bersama Tun Dr Mahathir dan Dr Siti Hasmah ke kereta mereka.

Dr Mahathir meluangkan masa kira-kira 20 minit berjabat tangan dengan pegawai dan kakitangan semasa dia berjalan ke arah kereta. Selepas melihat Tun Dr Mahathir, DS Abdullah Badawi iaitu Perdana Menteri Malaysia yang baharu melambaikan tangan kepada orang yang hadir dan kemudian masuk ke kereta rasminya.

Sepanjang 22 tahun pemerintahan beliau sebagai Ketua Kerajaan, Tun Dr Mahathir berkhidmat kepada 6 orang Ketua Negara iaitu YDP Agong. Monarki yang memayungi negara pada era tersebut ialah Sultan Ahmad Shah (1979-1984), Sultan Iskandar (1984-1989), Sultan Azlan Shah (1989 – 1994), Tuanku Ja’afar (1994 – 1999), Sultan Salahuddin Abdul Aziz Shah (1999-2001) dan Tuanku Syed Sirajuddin (2001-2006).

Beliau turut dinobatkan sebagai “Bapa Pemodenan Malaysia”. Tempoh 22 tahun sebagai PM menjadikan Tun Dr Mahathir sebagai pemimpin ketiga paling lama di Asia Tenggara memegang jawatan di belakang Lee Kuan Yew (PM Singapura) dan Suharto (Presiden Indonesia).

Pemilihan Tun Abdullah Badawi sebagai PM adalah selepas Tun Dr Mahathir menyingkirkan DS Anwar Ibrahim pada 1998 atas alasan skandal moral yang dilakukan oleh mantan Timbalan Perdana Menterinya itu. Tun Dr Mahathir menyifatkan DS Anwar Ibrahim sebagai orang yang tidak sesuai memimpin negara.

Beliau juga mendakwa DS Anwar sebagai terburu-buru dan sangat tergilakan untuk menjadi Perdana Menteri apabila merancang untuk menggulingkan Tun Dr Mahathir. Tun Abdullah Badawi yang dilantik menjadi Timbalan Perdana Menteri sejak 1999, akhirnya mewarisi jawatan Tun Dr Mahathir pada tahun 2003.

Setelah Abdullah Badawi dipilih sebagai PM, Barisan Nasional kembali menguasai majoriti dalam Parlimen pada PRU 2004. Ini adalah kerana keperibadian Abdullah Badawi yang disenangi ramai beliau kurang berkonfrontasi dalam politik. Namun, kedudukan Barisan Nasional goyah semula pada PRU 2008 apabila Tun Dr Mahathir bertindak menyerang kepimpinan Tun Abdullah Badawi kerana tidak puas hati dengan keputusan-keputusan yang dibuat oleh PM Ke-5 itu.

Selain terkenal sebagai tokoh politik yang sering berkonflik dengan pemimpin politik sejak era Tunku Abdul Rahman, Tun Hussein Onn dan Tengku Razaleigh Hamzah, Tun Dr Mahathir juga sering bertelingkah dengan Timbalan Perdana Menterinya. Bahkan, beliau juga bertelingkah dengan Perdana Menteri selepas zamannya.

Beliau mengaku sering tersilap dalam membuat keputusan tentang penggantinya. Hal ini merujuk kepada perlantikan Tun Musa Hitam dan DS Anwar Ibrahim sebagai Timbalan Perdana Menteri serta Tun Abdullah Badawi dan DS Najib Razak sebagai Perdana Menteri. Bahkan Tun Dr Mahathir juga dikaitkan dengan perseteruan terhadap beberapa kerabat DiRaja.

Tun Dr Mahathir bersungguh-sungguh menyatakan bahawa beliau tidak ingin lagi untuk kembali ke pentas politik setelah meletak jawatan. Walaubagaimanapun, tiba-tiba Tun Dr Mahathir telah diumumkan sebagai calon Perdana Menteri bagi pihak pembangkang pada 8 Januari 2018. Pada PRU 2018, kali pertama pihak pembangkang memenangi pilihan raya lalu membentuk kerajaan.

Ini menjadikan Tun Dr Mahathir buat kali keduanya menjadi Perdana Menteri, namun kali ini sebagai mewakili parti pembangkang. Apabila mengangkat sumpah jawatan selaku Perdana Menteri ke-7 pada 10 Mei 2018, ini menjadikan Tun Dr Mahathir sebagai antara ketua kerajaan yang tertua di dunia iaitu ketika berusia 92 tahun.

Namun pemerintahan beliau buat kali kedua ini tidak sama lagi dengan zaman pemerintahannya yang dahulu. Di era penyebaran maklumat yang serba pantas dan media yang amat terbuka ini, pentadbiran beliau tidak lagi sekukuh dahulu. Ura-ura kerapuhan rakan seperjuangan dalam pakatan kerajaan turut menjadi faktor utama. Sebagai Pengerusi Pakatan Harapan yang hanya menguasai beberapa belas kerusi parlimen dalam komponen kerajaan membuatkan tindakan beliau dilihat tidak setajam dahulu.

Namun, didoakan semoga Tun Dr Mahathir mampu memimpin negara dengan baik walau terpaksa melalui zaman yang sukar ini. Semoga Tun Dr Mahathir terus fokus dalam memimpin dan dapat membuat keputusan yang tepat tentang masa depan negara agar beliau tidak berasa tersilap lagi buat kesekian kalinya dalam memilih pengganti. Ini semua adalah bagi memastikan kestabilan dan keamanan negara dari segala unsur-unsur sketsa politik yang tidak menentu.

* Untuk sebarang soal jawab dan perkongsian, sila follow penulis di : https://instagram.com/khairiasyraf_17

RUJUKAN– Doktor Umum : Memoir Tun Dr Mahathir Mohamad, Mahathir Mohamad ; April 2012, MPH Group Publishing Sdn Bhd ISBN 9674150250– Tun Abdullah Ahmad Badawi – Full Biography– Gallery Sultan Abdul Hamid College


Lagi-Lagi Senario – Legasi Kumpulan Lagenda

Siapa masih ingat babak apabila Wahid (lakonan Wahid Senario) menebar baju di bilik air rumahnya? Detik itu adalah antara detik-detik yang paling  berkesan dalam filem Lagi-Lagi Senario, di mana keesokan harinya Wahid kembali ke gerai Azlee (lakonan Azlee Senario) dengan semangat baru dan memperkenalkan roti canai versi baharu – Roti Canai Terbang Rock and Roll.

Filem komedi keluarga arahan Aziz M Osman ini pada asalnya telah menelan belanja sebanyak RM 1.6 juta. Menjadi salah satu filem tempatan dengan kutipan tertinggi sepanjang zaman (2001-2009) dengan memperoleh kutipan mencecah RM 6.33 juta, filem Lagi-Lagi Senario ini kemudiannya tewas kepada filem Adnan Sempit pada tahun 2010, dan kini menduduki tangga ke 22 di dalam indeks Filem Cereka Top 50 Finas.

Relevan terhadap Isu Masyarakat

Antara sebab kenapa filem ini mendapat sambutan menggalakkan daripada penonton adalah kerana Aziz berjaya mengupas isu-isu yang berlaku kepada masyarakat zaman 90-an dengan amat baik. Watak utama filem Lagi-Lagi Senario, Wahid, pada asalnya adalah pelayan di sebuah restoran terkemuka. Namun begitu, hasil dari kesilapan pelanggannya (lakonan allahyarham Osman Kering dan Syanie) yang mengkritik masakan ketua chef dengan alasan masakan tersebut “kurang pedas”, Wahid kemudiannya dibuang kerja kerana membenarkan pelanggan tersebut masuk ke restoran.

Situasi yang terjadi di awal filem tersebut sebenarnya adalah suatu isu budaya. Sebagai contoh di Perancis, sesetengah restauran akan memberitahu lebih awal bahawa mereka tidak akan menghidangkan steak secara “bien cuit” (well done steak) kerana mereka percaya memasak steak secara berlebihan akan merosakkan rasa dan tekstur daging tersebut. Budaya yang dibawa dalam bentuk “Ini adalah apa yang kami hulurkan, dan kami rasa sebagai terbaik. Sekiranya anda tidak bersetuju, ada banyak lagi tempat lain yang sesuai untuk anda” ini sebenarnya adalah sedikit berlawanan dengan konsep kepenggunaan yang dibawa oleh Amerika – Customer is always right.

Wahid juga kemudiannya menjadi contoh survivability anak muda pada zaman beliau – di zaman kejatuhan ekonomi Malaysia. Meskipun dengan pengalaman bekerja di restoran eksklusif, dia akhirnya terpaksa bekerja sebagai patung maskot Sesumpah di sebuah pasaraya, satu gambaran bahawa kadangkala kita perlu menerima apa sahaja peluang yang diberikan kepada kita demi kelangsungan hidup.

Jika dilihat kepada situasi Wahid dan diterjemahkan kepada graduan masa kini, boleh dikatakan ramai sebenarnya “Wahid baru” yang terhasil di era moden. Menurut statistik Kajian Pengesanan Graduan 2017 yang dikeluarkan oleh Kementerian Pendidikan Tinggi Malaysia, daripada 255,099 graduan pada tahun 2017, hanya separuh (55.4%) sahaja graduan yang diserap semula ke alam pekerjaan, dan 20.9% daripada graduan yang lainnya tidak bekerja.

Permasalahan survivability graduan ini sebenarnya sudah menjadi antara topik hangat dalam perbincangan ekonomi negara, dan penulis berpendapat bahawa pihak kerajaan, dapat membantu dengan mengambil contoh negara-negara maju yang mempunyai kadar pengangguran belia yang rendah seperti Jerman dan Jepun, masing-masing dengan 4.4 dan 4.7 peratus dari peratusan tenaga kerja negara terbabit.

Sikap Skeptisme Lapuk

Setelah meneroka watak utama, pengarah kemudian mula fokus kepada perkembangan watak sampingan dan latar masyarakat yang berlegar di sekitar warung Azlee. Setelah dibuang dari kerja sebagai Sesumpah, Wahid kemudiannya bertemu semula dengan Yassin dan Saiful (lakonan Saiful Apek) di warung tempat Saiful bekerja. Sikap suka merendahkan orang lain Wahid sebenarnya sedikit sebanyak menggambarkan realiti masyarakat Melayu – sewaktu Wahid ditawarkan bekerja dengan Azlee, Wahid mengetuk meja kayu di warung Azlee. Soalan Wahid yang berbunyi “Warung ni ada insurance?” menunjukkan bahawa Wahid sebenarnya sedikit skeptikal terhadap warung Azlee, jika dibandingkan dengan restoran eksklusif tempat dia bekerja sebelumnya.

Sikap skeptikal Wahid juga diserlahkan sewaktu dia sampai ke rumah sewa Saiful dan Yassin. Dialog “Luar macam setinggan, dalam macam kondo” yang dilontarkan oleh Wahid sewaktu masuk ke dalam rumah tersebut menunjukkan bahawa Wahid sebenarnya tidak percaya bahawa kerja-kerja berniaga di gerai atau warung mampu membuahkan hasil yang lumayan. Soalan san kesimpulan Wahid kemudiannya, seperti barangan dalam rumah tersebut adalah ihsan dari Azlee, Saiful dari keturunan orang kaya atau Saiful bekerja sebagai pelayan adalah satu bentuk penafian – dia tidak percaya bahawa pekerjaan sebagai penebar roti canai yang Saiful lakukan mampu menjadi punca rezeki beliau dalam bentuk barang-barang yang mewah.

Keharmonian Malaysia yang ditonjolkan dalam Lagi-Lagi Senario juga sebenarnya adalah tunjang kekuatan filem ini. Kepelbagaian bangsa yang muncul dalam filem ini, seperti watak Muthusamy (Accapan) dan Lee Ah Cai (Robert Kong) menjadi penyeri dalam filem ini sebagai ganti terhadap gejala-gejala melepak yang dapat kita lihat di kampung-kampung. Tidak dapat dinafikan, watak ini juga mempunyai aura yang tersendiri, dengan satira ringan seperti berita akhbar tidak boleh dipercayai, melainkan bahagian nombor ekor.

Persaingan Mazlan: Sihat atau Tidak?

Kisah filem ini mula berkembang dengan pengenalan watak antagonis yang diperkenalkan sebagai Mazlan (Lan Pet Pet), seorang peniaga yang baru membuka kafe di sebelah warung Azlee. Taktik jahat Mazlan yang membuka kafe betul-betul di sebelah warung Azlee ini membuka satu persoalan umum kepada penonton: Apakah salah jika persaingan perniagaan terjadi, ataupun perkara ini dianggap sebagai usaha ‘mencantas’ rezeki orang lain?

Di dalam teori ekonomi moden, persaingan didefinasikan sebagai percubaan untuk mendapatkan sebahagian saham bagi sesuatu perniagaan. Sebagai contoh, dalam kes Azlee dan Mazlan, Mazlan cuba untuk mendapatkan pelanggan daripada perkhidmatan makanan di kawasan tersebut yang asalnya dimonopoli oleh Azlee. Dalam aspek ekonomi ini, Mazlan tidak boleh dikira sebagai bersalah, kerana persaingan itu sendiri sebenarnya adalah antara adat dalam perniagaan, dan telah diterima pakai sebagai salah satu cara untuk mengembangkan pasaran produk mereka dengan pertarungan produktiviti yang seharusnya berlangsung secara adil antara mereka. Dalam kes ini juga, pengguna adalah pihak yang sepatutnya bergembira kerana pilihan produk dan citarasa mereka semakin bertambah dan meluas, seperti kata Ah Cai, “Kita juga untung. Kalau sini layanan tak bagus, kita lari sana (kedai Mazlan). Kalau sana tak bagus, kita lari sini (kedai Azlee)”.

Namun begitu, perkara yang pastinya membuat Mazlan menjadi watak antagonis berkesan dalam filem ini adalah plot Mazlan dalam usahanya untuk menjatuhkan warung lawannya dalam keadaan tidak adil. Taktik jahat Mazlan yang mencuri pekerja dari kedai Azlee sebenarnya menunjukkan yang Mazlan sebenarnya tidak mempunyai niat untuk berniaga secara sihat, dengan watak Maya digunapakai sebagai watak penggoda, menggoda Saiful untuk meninggalkan majikannya yang telah menjaganya selama bertahun-tahun.

Klimaks dan Penutup Yang Menarik

Dari pengembangan jalan cerita yang menghiburkan, di mana Mazlan dan Azlee sama-sama bersaing, kehilangan Saiful pastinya menjadi cabaran bagi Azlee kerana dia telah kehilangan penebar roti canai yang penting bagi warungnya. Kemunculan watak Majid (lakonan Nasir Ali) juga pastinya diingati penonton sebagai satu watak peringatan kepada penonton untuk menyemak dan menjaga kebersihan makanan yang kita makan.

Menuju ke klimaks filem ini, perubahan watak Mazlin (Wardina) dari berpihak kepada Mazlan yang merupakan pakciknya ke warung Azlee menjadi penanda aras kepada kisah komedi ini, dengan haluan filem ini kemudiannya diteruskan dengan watak Lin dan Wahid kemudiannya mula rapat. Watak Wahid kemudiannya dilihat mula membesar dan berkembang menjadi watak yang lebih matang dengan Wahid mula bersungguh-sungguh dalam mencari kerja lain, dan dia akhirnya ditawarkan jawatan pengurus restauran di Johor Baharu. Babak Wahid yang pastinya terus lekat dalam ingatan penonton dan peminat roti canai pastinya sewaktu Wahid di dalam tandas dan belajar menebar bajunya, dan dari itu, Wahid kemudian menunjukkan evolusi roti canai baharu, roti canai terbang, yang dari perspektif penulis (yang pada itu masih berumur 13 tahun) sebagai amat hebat.

Konklusi filem ini, dengan Mazlan dilihat cuba mengelat setelah kalah dalam persaingan terbukanya dengan Azlee, dia mencuba cara lain iaitu dengan membuka kedai secara tidak sah di luar waktu di bulan puasa. Bagaimanapun, penulis merasakan bahawa penamat filem ini dilakukan dengan agak terburu-buru, apabila warung Azlee dan Mazlan dirobohkan serta merta pada hari yang sama mereka diberi notis penukaran hak milik tanah oleh peguam Muthu dan Ah Cai. Satu lagi bahagian penamat yang mungkin bagi penulis adalah tidak adil apabila Mazlan dan Azlee bersetuju untuk bekerja bersama dalam memajukan perniagaan mereka kerana berdasarkan prinsip moral yang Mazlan telah tunjukkan di sepanjang filem ini, keputusan itu mungkin berat sebelah atau dijadikan sebagai satu bentuk happy ending yang dipersembahkan oleh pihak produksi.

Sebagai penutup kepada artikel ini, penulis amat berterima kasih kepada pihak produksi Lagi-Lagi Senario yang telah melahirkan filem yang mampu menerjemahkan banyak aspek dan sisi harmoni masyarakat Malaysia yang unik.

Rujukan dan Kredit

Filem asal – Lagi-Lagi Senario, Aziz M. Osman (2001). Grand Brilliance Sdn. Bhd.

Filem Cereka Top 50 Finas – http://www.finas.gov.my/industry-information/top-30-feature-film/

Statistik Kajian Pengesanan Graduan – https://www.mohe.gov.my/muat-turun/awam/statistik/2017-3/475-statistik-pendidikan-tinggi-2017-bab-7-kajian-pengesanan-graduan

Isu Menambah Sos ke Dalam Hidangan – https://www.quora.com/Would-the-chef-be-insulted-if-you-asked-for-steak-sauce-at-a-high-class-restaurant


Telefon Pintar: Sebuah Gangguan Mutlak

Masyarakat moden terlalu gantung kepada telefon pintar. Apabila membuka tajuk perbincangan tentang ketagihan masyarakat kepada telefon pintar, sering dijadikan bahan lawak. Isu ketagihan ini masih dipandang enteng dan gagal untuk menyedarkan bahawa ketagihan telefon pintar sebenarnya merupakan masalah yang sangat nyata, realiti dan kian merebak mempengaruhi ribuan individu di seluruh dunia.

Ketagihan terhadap telefon pintar telah membuatkan manusia berubah watak dan sikap tanpa sedar. Perubahan ini bermula dari individu ke individu berjangkit perlahan-lahan menjadi sebuah kelompok masyarakat. Apabila sesebuah perkara yang tidak positif diterima dan diamalkan beramai-ramai, dengan tidak sengaja ianya akan menjadi sebahagian perkara norma dalam kehidupan seharian.

Penggunaan telefon pintar yang berlebihan antara sebab ketagihan. Ketagihan ini telah menjadi satu unsur gangguan. Gangguan secara fizikal dan mental diexpresskan oleh mereka yang ketagih akan telefon pintar.

Ketika interaksi bersemuka sedang berlangsung, anda memohon untuk menarik diri sementara untuk menjawab panggilan telefon atau membalas pesanan. Situasi ini memperagakan bertapa kuatnya godaan yang ditonjolkan oleh telefon pintar. Kenapa kita mempercayai bahawa intervensi akan menjadi pilihan yang lebih baik daripada perbualan sebenar yang sedang berlangsung? Mengapa perlu menjawab panggilan telefon atau membalas pesanan jika tidak penting atau kecemasan?

Hal ini memberi kesan kepada pihak kedua iaitu individu yang kita berinteraksi secara nyata terasa dikecualikan. Pihak kedua mungkin merasakan tidak mengapa atau bertolak ansur. Jika bertolak ansur kepada perkara yang penting atau kecemasan tidak mengapa. Tetapi ini sesuatu yang boleh diketepikan sementara dan fokus kepada keutamaan iaitu realiti yang berlangsung di depan mata. Keadaan ini didorong oleh kesanggupan untuk berhubung dan kekal berhubung, mencari peluang terbaik, aktiviti dan kenalan dalam usaha untuk tidak terlepas apa-apa yang sedang berlaku di dunia maya (Continuous partial attention).

Tindakan ini (Continuous partial attention) memberikan tahap tekanan yang lebih tinggi di dalam otak, menghalang refleksi, renungan dan keputusan yang bijak. Malahan menumpulkan fokus untuk memberi tumpuan dan perhatian kepada apa yang sedang berlangsung (tidak dapat berfikir matang dan berlaku rasional pada keadaan sekeliling dengan berkesan kerana sering beralih dari satu aktiviti ke aktiviti yang lain). Keterkaitan yang berterusan ini juga menjejaskan hubungan yang nyata dan merendahkan tahap produktiviti, justeru menyebabkan terlalu banyak rangsangan berlebihan dan kekurangan dalam memenuhi kepuasan peribadi.

Orang yang mempunyai kecenderungan untuk memeriksa telefon mereka tanpa sebarang sebab, terutamanya apabila mereka ketagih. Walaupun telah memeriksa telefon mereka misalnya kira-kira dua saat lalu, mereka cenderung mempunyai nafsu untuk menyemaknya sekali lagi. Situasi lain, terdapat juga orang yang hanya akan memegang telefon bimbit mereka di tangan mereka dan terus menghidupkan skrin untuk memastikan bahawa mereka tidak terlepas apa-apa pemberitahuan(notification), panggilan, atau mesej. Pada sesetengah keadaan, mereka akan terus menghidupkan skrin demi mengelakkan kebosanan atau kebiasaan tanpa disengajakan.

Lebih tepat mengapa mereka terus menyemak adalah kerana sindrom Phantom vibration ; bererti kepercayaan atau anggapan yang salah bahawa telefon anda berdering atau telah menerima pemberitahuan(notification), walaupun sebenarnya tiada sebarang input pun masuk. Terma lain yang digunakan sama maksud adalah ringxiety, fauxcellarm dan phantom ringing. Ini membuktikan peranti moden bertindak aktif sebahagian daripada otak yang hendak mahu diserap sepenuhnya. Manakala anda tidak dapat menahan diri anda dari menjawab peranti anda sebaik sahaja ia berdering, justeru otak mengalami gangguan beban lampau.

Perkara ini menghantui hampir setiap manusia yang mempunyai telefon pintar. Menghantui pada setiap masa tidak kira masa dan tempat. Antara yang telah menjadi kebiasaan kita adalah ketika berjumpa atau pertemuaan apa-apa. Kita kerap melihat telefon pintar kita menjangkakan ada notification akan masuk. Selang beberapa minit lagi kita akan masih melihatnya semula tanpa ada notification yang masuk. Perkara ini kadang-kala umpama fokus kita lebih kepada menanti orang yang jauh untuk bertegur sapa atau menyampaikan maklumat berbanding memberikan fokus sepenuhnya kepada pertemuan atau masa melepak dengan kawan-kawan.

Berlaku juga ketika kita bertemu janji. Masing- masing kerap mengemas kini sama ada terdapat notification masuk atau tidak. Lebih tidak enak dilihat apabila apabila masing-masing melayan telefon pintar mereka tidak kiralah apa-apa pertemuan. Maka, mengapa perlu bertemu kalau masing-masing melayan telefon pintar? Kita bertemu untuk mengexpresskan sesuatu secara suai muka. Bertemu kerana terdapat sesuatu yang penting untuk dimaklumkan, dikongsikan dan mungkin cuba mendapatkan serta menguatkan chemistry perhubungan.

Fenomena yang dilihat sebagai perkara norma oleh sebahagian majoriti tetapi dianggap satu keruntuhan common sense oleh minoriti. Kita perlu fokuskan dan utamakan apa yang di depan mata terlebih dahulu. Tetapi kita sibuk untuk menjaga hati yang jauh tanpa sedar mengguris dan mengecualikan yang berada di sekitar kita terlebih dahulu. Telefon pintar memang menghubungkan yang jauh tetapi memutuskan yang berdekatan.

Telefon pintar tidak lagi asing dalam pendidikan. Phantom syndrom boleh berlaku ketika di dalam kuliah. Kata lain juga boleh menjadi pemulaan sebagai gangguan untuk minda. Pemulaan gangguan boleh menyebabkan dari menumpukan perhatian dalam kelas hingga menjadi satu tanggapan negatif bahawa kuliah ini membosankan. Apabila bosan, tidak lain telefon pintar menjadi pilihan untuk mengisi kekosongan itu.  Kekosongan itu diisi sama ada bermain permainan video di telefon pintar atau melayari laman sosial. Apabila fokus beralih ke peranti, masa berlalu dengan pantas. 30 minit berlalu seperti 5 minit. Semasa terjaga dari  kealpaan, kuliah bakal berakhir.

Masa hilang dengan begitu pantas ketika terikat dengan peranti dengan begitu lama. Perkara ini menjadi kebiasaan dalam bentuk mahu hilang kebosanan sementara atau take 5, tetapi akhirnya berlarutan hingga berjam-jam. Boleh berlaku walaupun seseorang itu sedang berkerja, belajar, di dalam perbincangan mengulang kaji, melakukan kajian atau hanya mahu mengfokuskan sesuatu sahaja tetapi menjadi gangguan mutlak yang membuatkan masa anda dibuang begitu sahaja dengan sengaja kepada perkara yang bukan keutamaan.

Dalam bab ini, kita sering mengutamakan perkara yang tidak penting. Menggunakan peranti ketika memandu. Penggunaannya sebagai GPS dikecualikan. Memeriksa notification atau membalas pesanan ketika memandu adalah perbuatan yang mengundang maut. Secara teknikalnya, otak manusia tidak mampu untuk melakukan dua kerja yang berat dalam satu masa. Tetapi keengganan untuk berfikiran lebih waras dan mengutamakan keghairahan telah banyak mengorbankan nyawa. Persoalan yang bermain di sini adalah soal keselamatan. Keselamatan yang sedikit sebanyak sangat mempengaruhi sama ada hidup atau mati seseorang, sayang sekali dipandang enteng oleh masyarakat kita. Kemudian diambil mudah, umpama manusia punya nyawa kedua.

Kita terlalu sibuk mengejar dunia maya dan realiti. Menganggap dunia maya adalah kehidupan. Likes dan follower yang ramai adalah satu kejayaan dan satu kehidupan. Lagi banyak adalah lagi bagus kerana ianya satu kepuasan. Malah ia membenarkan dan membuka pintu agar kita kurang berfikir dan melakukan apa sahaja agar mendapat kedua-duanya dengan banyak. Kita muat naik hampir segala perkara yang berlaku dalam kehidupan kita tanpa mengimplikasikan adakah perkara itu betul atau salah, adakah satu keperluan atau tidak? Kita sudah biasa hidup di dalam dunia maya. Hidup dalam persekitaran likes dan followers.

Masyarakat memandang itu sebagai satu berita untuk oleh seseorang apa yang dia lakukan terkini. Satu journal peribadi yang awam, setiap orang perlu melihat untuk mengetahui berita terbaru seseorang itu. Jika tidak, orang itu boleh pertikaikan kenapa tidak update tentangnya? Ini seharusnya tidak menjadi isu, malah tidak tahu itu sepatutnya menjadi topik perbualan ketika bertemu sua muka. Bukanlah satu kewajipan untuk mengetahui segala perkara tentang siapa yang kita follows. Masa yang ada lebih untung jika melaburkan ke aktiviti yang lebih layak(utama & penting) mendapat perhatian. Tambahan, lagi kita memerlukan kedua-dua itu, lagi ia menyuap akan ego kita.

Apabila berita perkhabaran tentang keluaran iPhone terbaharu, ramai mengidamkannya. Walaupun harganya tidaklah berbaloi jika dibandingkan dengan pilihan yang lebih ekonomi, tetap menjadi pujaan ramai. Bukan kerana speksifikasinya, tetapi rasa ghairah yang nampak mewah di mata orang ramai. Mengikut treding dan rasa akan post-pemodenan. Menggunakan telefon pintar bukan pada tahap optimum, lantas apa guna melabur ribuan hanya untuk menampakkan mewah dibandingkan dengan pilihan yang lebih murah dan ideal untuk kegunaan harian?

Kita juga sering menghabiskan ribuan untuk membeli alat peranti. Kita mahukan lebih dan banyak agar cepat dan segera. Beranggapan bahawa lebih mampu menolong kita lebih efektif dan cepat. Memenuhi kehendak yang mahukan segera dan cepat. Lebih mengalakkan pembaziran ke arah memenuhi keperluan nafsu berbanding keperluan hidup.

Apabila teknologi menyediakan satu medan segera dan cepat, secara separa-sedar; sifat itu menyerap  menjadi karakter dalam diri kita kerana telah merasuk menjadi karakter norma masyarakat. Lapar mahukan makanan; makanan segera, perlukan jawapan cepat; layari Google dan lain-lain bentuk segera dan cepat. Impaknya, masyarakat mengalami kehakisan sifat kesabaran,  kemampuan berfikir, dan fokus yang lebih effektif.

By product, sifat marah, kejahilan, malas berfikir, tidak sabar, malas dan prejudis melonjak di dalam masyarakat. Kegilaan ini lagi menjadi-jadi apabila telefon pintar lebih pintar dan teguh berpendirian daripada pemiliknya. Segala perkara(maya) lebih kuat daripada perkara yang lain(nyata).

Tidak mengasingkan atau menyediakan masa khas untuk berfikir dan menyusun prasangka(mindset) agar berfikir dengan kualiti dan rasional walau kecil sekalipun. Pemikiran kecil sama penting seperti yang besar. Kadang-kadang pemikiran kecil ini yang membawa perubahan kecil lantas perkara yang luar biasa berlaku. Berfikir itu percuma. Untuk menjadi manusia yang baik juga percuma. Menjadi manusia yang berfikir sudah terangan percuma. Walau bagaimanapun, masyarakat gagal untuk berfikir sepenuhnya dengan bersabar.

Masyarakat gagal keluarkan diri mereka dari perhatian dan fokus berterusan dari teknologi. Masyarakat mati lebih cepat daripada berfikir, maka kita boleh menganggap dengan munasabah bahawa ramai orang berfikir tidak suka melakukannya(berfikir). Rantaian yang berterusan ini menyebabkan mereka hilang locus kawalan dalaman iaitu kepercayaan bahawa mereka bertanggungjawab terhadap kehidupan mereka(secara individu) dan bertindak sewajarnya untuk berusaha membentuk takdir. Kegagalan untuk berfikir telah mengakibatkan individu keliru yang mana keutamaan, yang mana perlu didahulukan, yang mana penting dan mengenal mana satu adalah masalah. Justeru, tanpa elemen ini, produktiviti berada pada tahap yang rendah.

Rujukan:-


Kenapa Malaysia Tak Ada Kincir Angin?

Kenapa kita tak pakai kincir angin? Sedangkan keadaan negara kita ini ada kuantiti angin yang kuat. Kita boleh gunakan kincir angin untuk hasilkan tenaga dan digunakan secara meluas. Itulah soalan kawan aku kepada aku.

Jawapan aku boleh bagi dekat dia masa tu ialah kita ada sistem hidroelekrik untuk penghasilan tenaga. Kita ada kuantiti taburan hujan yang mencukupi untuk memastikan empangan mengandungi air untuk menghasilkan tenaga.

Aku dah balik bertenang dekat rumah, aku terfikir semula soalan tu.

Kapasiti dan Kuantiti Empangan

Malaysia ada 103 buah empangan, 16 daripadanya berfungsi sebagai penjaanan tenaga hidroelektrik. Dominasi empangan bekalan air bersih, ada 61 buah semuanya di seluruh Malaysia.

Empangan ada banyak jenis, antaranya:

1. Hidroelektrik
2. Saliran dan pengairan, juga berfungsi tambatan banjir
3. Pertanian
4. Bekalan air bersih
5. Rekreasi

Untuk empangan rekreasi tu ada dua, di Putrajaya dan Ayer Keroh, Melaka. Genting ada satu empangan persendirian.

Pada bulan Mac tahun 2017, TNB keluarkan kenyataan tentang semua empangan di Perak dalam keadaan baik dan beroperasi seperti biasa. Bulan Mac kebiasaannya mencatatkan cuaca panas dan kering untuk negeri-negeri utara.

“Empangan Temengor ketika ini berada pada paras 242.95 meter, berbanding paras minimum 238 meter dan kritikal 237 meter manakala Empangan Chenderoh pula berada pada paras 60.01 meter, berbanding paras minima 59 meter dan kritikal 57.9 meter.”

Empangan Chenderoh ni boleh bekalkan tenaga elektrik sehingga ke Kampar dan Tanjung Tualang. Salah sebab satu pembinaan ini dulu juga untuk bekalkan tenaga ke kawasan perlombongan Kinta.

Empangan terbesar di Malaysia ialah Empangan Bakun di Sarawak, diikuti Empangan Pergau di Kelantan dan Empangan Temenggor di Perak.

Taburan Hujan Malaysia

Hujan dekat negara kita memang dalam kekerapan yang tinggi. Dalam seminggu, mesti ada satu hari hujan. Walaupun masa tu musim panas, masih ada hujan untuk beberapa kawasan.

Masuk musim monsun tak payah cerita lah kan, hari-hari hujan.

Kadar taburan hujan berdasarkan rekod jabatan meteorologi, paling kritikal ialah purata 30mm dan paling tinggi 900mm.

Jadi tiada masalah untuk empangan dekat negara kita. Kuantiti dan paras air di empangan tidak berkemungkinan berkurang. Kalau empangan kekurangan air, penjanaan tenaga hidroelektrik akan terganggu.

Kalau musim hujan pula, paras air dalam empangan akan melebihi. Untuk mengelakkan berlakunya kerosakan pada dinding empangan, air akan dilepaskan sedikit demi sedikit.

Angin dan bentuk muka bumi

Angin di Malaysia ni dalam purata yang rendah. Tak mampu untuk menggerakkan bilah kincir angin secara berterusan. Tambahan lagi, bentuk muka bumi Malaysia yang berbukit bukau ni menghalang pergerakan angin.

Tapi masa hujan lebat tu, angin kuat. Tak boleh juga?

Hujan ribut dengan angin kuat tu bukan setiap hari berlaku. Jadi bilah kincir angin tidak mampu digerakkan secara berterusan.

Kelajuan angin sekurang-kurangnya sekitar 3.5-7 meter sesaat (sekitar 20-30 kilometer sejam) sepanjang tahun untuk menggerakkan bilah kincir angin dan menjana kuasa elektrik.

Kincir Angin

Sistem ini terkenal di negara Belanda. Di sana, ada satu kampung bernama Kinderdijk. Terdapat puluhan kincir angin di kampung ni dan saban hari menerima lawatan pelancong untuk melihat kincir angin dengan lebih dekat.

Purata kekuatan angin setiap hari di Belanda ialah 15-22 kilometer sejam. Belanda juga mempunyai bentuk muka bumi yang rendah. Kawasan paling rendah direkod ialah 6.7 meter dari aras laut. Bukit tertinggi di Belanda pun baru 322 meter dari aras laut.

Siapa kata Malaysia tak ada kincir angin?

Ada dua buah kincir angin di Pulau Perhentian, Terengganu. Disiapkan pada tahun 2006, kincir angin ni digunakan untuk membekalkan tenaga elektrik kepada penduduk pulau tu.

Kawasan kincir angin ni kawasan larangan iaitu bawah seliaan TNB. Tangga dan laluan kayu yang lawa tu dibina untuk kegunaan pekerja. Berlaku apa-apa kemalangan di kawasan tu, TNB tak mahu bertanggungjawab sebab anda dikira penceroboh. Huhu.

Kita ada empangan hidroelektrik untuk membekalkan tenaga. Kenapa kita perlu berbelanja untuk pembinaan kincir angin. Empangan sedia ada sudah cukup untuk menampung bekalan tenaga elektrik di Malaysia.

Melainkan kalau suatu hari nanti taburan hujan di Malaysia berkurang, kalau paras sungai dan empangan di Malaysia menurun secara kritikal. Masa itu kita perlukan inisiatif baru untuk pembekalan tenaga. Sekarang pun sudah ada pembangunan untuk pembinaan tenaga solar secara skala besar.


Khomeini Dibogelkan Ketika Pengebumiannya

Ruhollah Khomeini meninggalkan satu legasi yang tidak boleh ditandingi sesiapa. Selama 2,500 tahun, Iran dipimpin sistem monarki. Namun sentuhan Khomeini telah menamatkan riwayat tersebut.

Dan pada 11 Februari 1979, Khomeini daripada buangan menjadi Ketua Negara Iran. Beliau memenuhi semua kriteria yang diminta rakyat Iran: pegangan agama dan tegas berkuasa. Sementara Mohammad Reza Pahlavi pula menerajui kerajaannya dengan sekularisme dan masalah kesihatan sejak 1974.

Tidak ramai tahu bahawa Reza Pahlavi mempunyai leukemia yang menjadi teruk pada tahun 1978 (Zonis, 1991). Beliau kerap berjumpa dengan doktor Perancis sama ada Jean Bernard atau Georges Flandrin yang bertungkus-lumus memberikan rawatan.

Mereka memberikan ubat prednisone yang boleh mencetuskan kemurungan dan gangguan fikiran. Jadi apabila Revolusi Iran bermula, kerajaan tidak mendapat sebarang kata putus daripada Reza Pahlavi. Baginda sudah tidak mampu membuat keputusan.

Selama ini Reza Pahlavi tayangkan diri kebal macam Tuhan, sekarang baginda jarang muncul. Malah kerajaan terpaksa suntingkan muka Reza Pahlavi pada gambar lain untuk menenangkan keadaan, yang sebenarnya ibaratkan mencurah minyak pada api lagi.

Sosok tubuh Khomeini pula nampak lebih gagah berbanding Reza Pahlavi. Pada 16 Januari 1979, Reza Pahlavi sudah tidak lagi dianggap sebagai Raja Iran.

Jadi Perdana Menteri Shapour Bakhtiar membuat keputusan untuk mencapai solusi. Bakhtiar membenarkan Khomeini kembali dan membuat beberapa permintaan. Semua permintaan ini ditolak Khomeini yang mahu tubuhkan negara baharu. Beliau berjaya, kerana Perlembagaan Republik Islam Iran menggantikan Perlembagaan Parsi 1906.

“Hichi” – Satu Perkataan Yang Mendedahkan Dimensi Politik Khomeini

Khomeini menjadi Pemimpin Agung (Supreme Leader) Iran yang berfungsi seperti raja juga. Tetapi di sebalik wajah yang bengis, Khomeini pun manusia seperti orang lain.

Tidak pasti bila kesihatannya mula terjejas. Tetapi dalam tempoh 10 tahun mengetuai negara, halangan usia mencapai kemuncak sehingga 23 Mei 1989 apabila Khomeini digegaskan ke sebuah klinik di Jamaran.

Dalam masa 10 hari, beliau menghadapi lima s3rangan jantung. Dan beliau pergi buat selamanya pada 3 Jun 1989, selepas s3rangan kelima.

Ruhollah Khomeini dan Mohammad Reza Pahlavi sebenarnya ialah dua syiling yang berputar di atas bara api. Hanya sebelah kepala sahaja yang mempamerkan nilai syiling tersebut. Reza Pahlavi malangnya menjadi ekor. Keluar dari Iran, Reza Pahlavi menetap di Kepulauan Bahamas buat sementara waktu sebelum berlepas ke Mexico untuk mendapatkan rawatan.

Di Amerika Syarikat (dan kemudian Panama), beliau (bukan lagi raja) berasa tidak selamat. Lalu beliau lari ke Mesir dimana beliau dikebvmikan dengan penghormatan terakhir diberikan Anwar Sadat.

Penghormatan terakhir diberikan kepada Khomeini pula jauh menandingi kemasyhuran Reza Pahlavi. Semua orang tahu beliau akan dikebvmikan di Perkvburan Behesht-e Zahra. Jadi sepanjang perjalanan sejauh 32 kilometer dipenuhi orang ramai yang dijangka antara 2.5 hingga 10.2 juta orang (Guinness World Records, 2015).

Apabila m4yat Khomeini diusung, kekecohan berlaku. Orang keramaian mer3mpuh garisan untuk melihat Khomeini buat kali terakhir. Jika seorang dua berbuat sedemikian, tentu sekali tiada masalah. Tetapi ratusan dan ribuan dalam kalangan ini mengundang masalah besar.

Keranda Khomeini dirosakkan teruk, dengan m4yatnya kemudian terjatuh ke tanah. Orang begitu ramai mengkoyakkan kain kafan yang dipakaikan untuk disimpan seolah-olah kain tersebut terlalu suci (Buchan, 2009).

Kedua-dua kaki Khomeini yang serba putih terdedah sehingga melebihi paras aurat.

“Kami sudah yatim!”

“Wahai, Imam!”

Itulah antara laungan yang mengisi udara.

Anggota-anggota keselamatan tiada pilihan selain melepaskan beberapa das t3mbakan untuk meredakan keadaan. M4yat Khomeini beberapa jam kemudian dikembalikan ke tanah perkvburan melalui helicopter, dengan keranda dibuat daripada besi.

Iran kembali seperti biasa dengan pelantikan Ali Khameini ke tampuk Pemimpin Agung. 3 Jun menjadi cuti umum buat Iran, dengan orang ramai mengunjungi tanah perkvburan untuk berdoa.

RUJUKAN:

Buchan, J. (2009, Mac 12). Ayatollah Khomeini’s funeral: The funeral of Ayatollah Khomeini was not a tragedy but a gruesome farce. New Statesman. Retrieved from https://www.newstatesman.com/asia/2009/03/khomeini-funeral-body-crowd

Guinness World Records. (2015, Ogos 25). Largest percentage of population to attend a funeral. Retrieved from https://www.guinnessworldrecords.com/world-records/largest-percentage-of-population-to-attend-a-funeral

Zonis, M. (1991). Majestic Failure: The Fall of the Shah. University of Chicago Press. Halaman 159.


Muafakat Nasional: Jangan Jadi Macam Hamas Dan Fatah

14 September mungkin akan jadi hari yang bersejarah
buat negara kerana telah temeterai piagam antara dua parti Melayu yang dominan
di Malaysia iaitu UMNO dan PAS. Kita sama sama mengharapkan gabungan di antara
dua parti ini akan mengulangi kejayaan bersejarah pada PRU 1974. Tetapi artikel
ini bukanlah nak fokuskan berkaitan penyatuan nasional yang telah dibuat ini.
Mungkin akan diceritakan pada artikel yang lain.

Masih ingatkah kita tanah Palestin? Yang menjadi
rebutan kepada 3 agama samawi di dunia iaitu Islam, Kristian dan Yahudi kerana
dalam Palestin terdapat tempat yang dianggap suci iaitu BaitulMaqdis.
Pertembungan antara tiga agama ini telah bermula 1400 tahun lampau dan ini juga
yang membuatkan Kristian dan Yahudi sangat berdendam kepada Islam. Palestin
telah melalui sejarah yang panjang sehinggalah kini Palestin telah didiami
secara haram dengan menubuhkan negara haram Israel di atas tanah pemilikan
Islam di Palestin. Apa yang tinggal bagi Palestin adalah Semenanjung Gaza dan
Tebing Barat saja.

Tapi tahukah kita bahawa punca Palestin tidak dapat
disatukan dan rakyat masih menderita akibat Israel adalah kerana dua parti
politik utama Palestin yang tidak sefahaman dalam fikrah politiknya? Ya, kita
setuju Palestin mula dimasuki oleh British dan pendatang Yahudi selepas
kejatuhan Turki Uthmaniyah pada 1924. Tetapi tidakkah sepatutnya dua kuasa
politik yang tertubuh selepas Perang Enam Hari pada 1967 antara Arab dan Israel
ini akan menjadikan Palestin lebih baik dari keadaannya yang sekarang?

SEJARAH HAMAS DAN FATAH

Secara ringkas saya akan terangkan apakah HAMAS dan
juga FATAH ini.

HAMAS atau nama panjangnya  Harakat
al-Muqawwamatul Islamiyyah yang bermaksud Gerakan Pertahanan Islam dan
Hamas itu membawa maksud ketekunan. Organisasi ini adalah sebuah organisasi
militan yang mempunyai sayapnya yang bernama Briged al-Qassam yang mendapat
ilham dari nama salah seorang pelopor HAMAS iaitu Izuddin al-Qassam. Organisasi
ini didirikan oleh Syeikh Ahmad Yassin pada 1987 dengan mendapat sokongan
Ikhwanul Muslimin yang berpusat di Mesir. HAMAS juga menganggotai Palestin
Liberation Organization atau PLO bersama sama FATAH. Parti ini dianggap parti
Islamis di Palestin.

FATAH atau
Harakat al-Taḥrīr al-Waṭanī al-Filasṭīnī yang bermaksud Gerakan Kebangsaan
Pembebasan Palestin dan Fatah itu membawa maksud kemenangan. Organisasi ini
didirikan oleh Yasser Arafat pada 1950 dan dipimpin oleh beliau sehingga 2004. FATAH
menjadi kekuatan utama dalam Organisasi Pembebasan Palestin (PLO) pada 1964
sebagai wakil pelbagai parti yang ingin menentukan nasib sendiri. Parti
dianggap parti Nasionalis dan ada juga yang mengatakan parti ini adalah parti
yang bersifat secular di Palestin.

KONFLIK HAMAS DAN FATAH

Tujuan kedua dua parti ini sama iaitu untuk membawa
dan membebaskan Palestin dengan acuan rakyat Palestin sendiri tanpa melibatkan
pihak luar. Setelah perang gerila selama enam hari pada 1967 ini tamat, FATAH
menjadi wakil utama dalam perbincangan di pihak Palestin. Mereka persetujui
bahawa penyelesaiannya adalah 2 negara dengan Jerusalem sebagai ibu kota
bersama dengan Israel. Sebaliknya HAMAS tidak menerima kewujudan negara haram
Israel, dan berjuang untuk menghancurkannya.

Setelah Yasser Arafat meninggal dunia pada tahun 2004, ketegangan di antara HAMAS dan FATAH lebih menjadi-jadi. Ketika Pilihanraya Palestin pada 25 Januari 2006, HAMAS telah mendapat kemenangan besar dan ini menjadikan keretakan ini lebih dalam. Tanpa disedari, Amerika dan Israel serta Kesatuan Eropah menyuntik jarum permusuhan dan cuba menjadi batu api dengang mengambil kesempatan keretakan hubungan FATAH dan HAMAS. Tujuan mereka hanya satu, untuk mengiktiraf negara haram Israel.

Lagi menimbulkan ketegangan apabila selepas
kedua-dua parti ini gagal dalam rundingan damai yang berulang kali menyebabkan
HAMAS mengambil alih Gaza pada Jun 2007. Bermula dari sini secara rasminya
pakatan antara HAMAS dan FATAH dibubarkan oleh Presiden Mahmoud Abbas. Setelah
HAMAS berkuasa di Semanjung Gaza, dan FATAH di Tebing Barat, pada 2011 telah
ada permulaan untuk mengadakan rundingan perdamaian di antara keduanya yang
disokong oleh Mesir.

Dalam persengketaan antara kedua dua parti politik
ini, Israel dan Amerika Syarikat cuba menjadi ‘penyelamat’ dengan menyokong
kepimpinan FATAH yang lebih diplomasi dan lembut berbanding HAMAS. Untuk
menekan lagi kekuasaan HAMAS pada Semenanjung Gaza, mereka telah menutup
sempadan Rafah, pintu masuk ke Palestin dari Mesir sebagai menghalang sebarang
bantuan dan bertujuan menekan HAMAS yang dianggap pengganas dan penghalang
usaha Israel untuk mendapatkan Palestin secara keseluruhan.

Kemuncak ketegangan adalah pada 2013 apabila telah
berlaku perang saudara antara HAMAS-FATAH. Ketika ini juga berlaku Revolusi
Mesir pada Julai 2013 yang menumbangkan Presiden Morsi dari tampuk kepimpinan.
Revolusi ini diketuai oleh Ketua Tentera Mesir, Jeneral Al Sisi yang disokong
Amerika Syarikat dengan memberi bantuan ketenteraan sebanyak $1.5 bilion setiap
tahun. Dengan ini juga sebenarnya nak pastikan bahawa pintu Rafah sentiasa
ditutup sehinggalah HAMAS menerima kepimpinan Mahmoud Abbas. Padahal kita boleh
baca bahawa Mahmoud Abbas hanya boneka Israel dan Amerika.

Ketika dalam situasi penyelesaian konflik Israel-Gaza 2014, Shin Bet (Agensi Sekuriti Israel) melaporkan bahawa ada plot jahat HAMAS nak singkirkan FATAH di Tebing Barat. Ini semua permainan Israel hendak mengapi apikan dua parti Islam Palestin ini. Tapi plot ini hanya membawa kerugian kepada rakyat Palestin. Sepanjang konflik berlaku, kematian rakyat Palestin dianggarkan sekitar 300-600 orang. Sedihnya lagi ia adalah pembunuhan sesama saudara Islam.

Betullah bahawa Islam kini telah dikerumuni seperti
semut oleh musuh Islam. Kita tak mampu untuk berbuat apa selagi kita dipecahkan
dengan fahaman politik yang ekstrem dan merasakan diri cukup baik. Moga
penyatuan nasional yang dibuat di Malaysia akan menyatukan umat Islam dan
Melayu. Tapi sayang, di Malaysia juga parti politik yang memecahkan bangsa.
Umat Melayu yang majority terpecah kepada kumpulan kecil sehingga golongan
minoriti menjadi seakan akan majority. Moga artikel ini memberi kesedaran
kepada kita untuk bangkit. Wallahu a’lam.

#NastiaUmmah

RUJUKAN:

1. PAS-Perikatan catat sejarah PRU 1974. https://www.utusan.com.my/80-tahun-utusan/utusan-rakam-sejarah/pas-perikatan-catat-sejarah-pru-1974-1.858058

2. Hamas dan Fatah: Siapakah mereka?. https://www.dw.com/id/hamas-dan-fatah-siapakah-mereka/g-40920861


Bukan Sifat Pemalas Yang Punca Orang Kita Enggan Ke Perpustakaan

Bila sebut sahaja perpustakaan, pasti ramai yang menganggap di situlah tempat untuk bersantai atau tidur terutamanya sewaktu zaman sekolah dan universiti. Perpustakaan sebenarnya banyak memainkan peranan penting kepada masyarakat. Kalau dikaji sejarah lalu, perpustakaan memberi impak kepada perkembangan sesebuah tamadun.

Menurut Kamus Dewan Bahasa Edisi Keempat perpustakaan adalah bangunan yang mengumpulkan buku-buku untuk bacaan. Oxford Languages pula memberi maksud perpustakaan sebagai bangunan yang mempunyai koleksi buku, bahan media (filem, rekod music) untuk dipinjam atau digunakan oleh orang awam.

Di negara maju seperti Amerika Syarikat, dan Eropah, perpustakaan ditonjolkan sebagai amat penting. Selalu kita lihat filem atau drama inggeris pasti ada babak tentang perpustakaan dan buku. Di setiap daerah juga akan ada perpustakaan desa. Tambahan pula, perpustakaan di sana lebih moden dan strategik kedudukannya walaupun bersaiz kecil.

Sebuah tamadun tergerak bukan kerana tenteranya. Bukan juga kerana pemimpinnya. Tetapi kuasa sebenar sebuah tamadun ada dalam minda rakyatnya. Jika diisi dengan sampah, maka tumbanglah tamadun tersebut. Tetapi kalau diisi dengan ilmu? Maka kami berbesar hati mempelawa kalian beli buku KITAB TAMADUN MELAYU. Buku ini bercerita banyak tentang kebangkitan peradaban agung Melayu. Sesungguhnya cabaran masa depan mustahil boleh ditempuhi, selagi mana sejarah dibiar terabai dalam keadaan samar-samar. Beli di https://bit.ly/3PFEltO

Di Malaysia pula lain ceritanya. Masyarakat kita majoriti tidak gemar ke perpustakaan. Salah satu faktor adalah jurang pendidikan di antara penduduk luar bandar dan bandar. Tidak ramai penduduk di kawasan luar bandar yang tahu tentang kewujudan dan peranan perpustakaan di kawasan mereka. Lagipun di kawasan kampung-kampung tidak ada perpustakaan bergerak.

Penulis pernah datang ke perpustakaan di kawasan sendiri. Kedudukan yang tidak strategik, dan bangunan yang sempit membuatkan pusat ilmiah ini tidak popular. Kebanyakan pelajar yang hadir pula hanya datang kerana tugasan kerja kursus yang memerlukan mereka mancari sumber bertulis. Penulis merasakan perpustakaan di negeri lain mungkin berbeza. Sebagai contoh penulis pernah ke Perpustakaan Raja Tun Uda di negeri Selangor dan merasa amat kagum dengan fasiliti di dalamnya. Lebih teruja, laman sosial dan aktiviti mereka juga amat banyak disiarkan secara aktif.

Tapi ini di sebuah negeri yang boleh dikatakan maju dan perpustakaan yang canggih, ramai tumpuan pastinya di kawasan bandar yang pesat membangun. Malah di negeri Pulau Pinang juga sudah wujud sebuah perpustakaan Penang Digital Library yang moden dari segi fasiliti. Persoalannya kenapa hal ini tidak berlaku di kawasan luar bandar, desa dan kawasan terpencil?

Masyarakat luar bandar perlu didedahkan dengan perpustakaan. Ajak mereka untuk mengikuti aktiviti yang dianjurkan oleh perpustakaan daerah. Laman sosial, pengiklanan perlulah aktif bagi menarik tumpuan masyarakat kampung. Sebenarnya banyak aktiviti yang boleh dibuat di dalam perpustakaan. Ceramah, pertandingan melibatkan bahan bacaan boleh diadakan. Hal ini boleh dibuat jika fasiliti ada yang moden dan mencukupi.

Jika masyarakat ada sikap malas membaca, ini bukan alasan untuk tidak hadir atau tidak mengenali perpustakaan di kawasan sendiri. Pengurusan yang bagus akan mengubah persepsi masyarakat tentang perpustakaan. Jika dahulu orang selalu anggap perpustakaan membosankan, tempat tidur, sekarang mungkin tidak lagi. Di satu tempat di Kuala Lumpur ada perpustakaan yang menempatkan ruangan cafe, tempat makan sekaligus mengajak masyarakat untuk melihat buku-buku.

Susunan ruangan di dalam perpustakaan juga amat penting bagi menonjolkan suasana yang ceria dan bersemangat. Ruangan cafe, tempat bermain, sebenarnya boleh diletakkan di dalam perpustakaan. Manakala jika pengunjung mahukan ketenangan dan tidak bising, sediakan kepada mereka ruangan khas untuk membaca dan belajar. Rak-rak buku mungkin boleh diubahsuai mengikut citarasa moden dan urban. Letakkan peralatan IT seperti komputer, tablet, dan perkhidmatan percetakan di dalam perpustakaan.

Tetapi sayangnya fasiliti yang baik di dalam perpustakaan pasti hanya terdapat di bandar-bandar besar dan universiti sahaja.

Kesimpulannya, rakyat Malaysia perlu ditarik perhatian mereka untuk suka datang ke perpustakaan. Kerajaan pusat perlu mengambil perhatian serius dan meletakkan perpustakaan dalam senarai yang penting sama dengan pendidikan.

Kerajaan negeri melalui Perbadanan Perpustakaan Negeri juga harus membuat anjakan paradigma selain membina perpustakaan baru yang lebih strategik dan moden menggantikan bangunan lama yang telah uzur di setiap daerah. Kemudahan di dalam perpustakaan sebenarnya sangat banyak dan luas.

Malah tidak dijangkau oleh masyarakat kita yang sebenarnya di dalam perpustakaan boleh makan, minum dan bermain tetapi perlu diasingkan namun masih di dalam bangunan yang sama.

Artikel ini adalah tulisan AYAP untuk The Patriots.


Senikata Iqbal. M Melawan Arus

Menyelongkar kembali kewujudan Iqbal M. di persada seni tempatan tidak boleh dipandang rendah. Baru-baru ini dikhabarkan bahawa Iqbal M. adalah salah satu daripada gelombang ketiga muzik indie. Bunyi-bunyian yang dihasilkan serta lirik yang bersifat lain dari arus perdana menarik perhatian. Walaupun komposisi muzik Iqbal M. pada asalnya berbunyi seperti Monoloque di dalam EP Tembak Tepat, tetapi ternyata mereka mempunyai gaya tersendiri dalam menyampaikan lagu dengan baik. Peminat muzik Iqbal M. digelar Moden Rokes jika anda tidak tahu,

Anda mungkin skeptikal kerana tidak pernah mendengar nama band ini. Namun, anda perlu tahu bahawa Iqbal M. bernaung dibawah label Luncai Emas (milik M.Nasir). Jadinya, kualiti yang dibawa oleh band ini sememangnya terbaik. Bukannya mengulang ramuan muzik yang sama. Setiap lirik yang ditulis adalah bersifat sindiran, menyentuh budaya politik, kritikan sosial serta beberapa perkara yang anda boleh nilai sendiri. Vokal Iqbal M. juga berbeza dari 6 tahun lepas, di mana satu perubahan yang ketara jika anda pernah mendengar suara vokalis mereka. Sila dengar dan bandingkan.

Setakat ini Iqbal M. kekal bersama Iqbal (vokalis), Shah (bass), Fei (gitar), Aidil (dram) dan juga Johan (gitar).

Ayuh kita lihat konsep lagu di dalam album Perasaan Sedih Janganlah Kau Bimbang (PSJKB) yang telah dirilis pada tahun ini. Menurut vokalisnya, Iqbal Othman kesemua lagu Iqbal M. adalah berbahasa melayu. Kebanyakan lagu-lagu di dalam album tersebut untuk didekasikan kepada orang yang lemah, dibuli di sekolah supaya dapat diberi semangat semula untuk bangkit dalam kehidupan. Iqbal memilih genre post-rock dengan gaya senikata unik tanpa rima sama. Kelainan yang dibawakannya itu bertujuan mengubah halwa telinga masyarakat yang terperangkap dengan muzik tempatan yang sedia ada.

Kita lihat sedikit lirik dari lagu Kota Memujuk supaya anda dapat melihat kebijaksanaan Iqbal M. :

Kota Memujuk

Termakan pujuk rayu kota Bila aku gilakan semesta Takkan terancam hati ini Kuatlah kau Jangan terpedaya sampai masa Tarikh luput tiba Kita tinggal Rumah saiz sama

Walau terlolong.. Belum tentu Menteri, YB datang baca doa Zohor, asar, maghrib, isyak

Jangan kau pernah ragu-ragu Atau gusar tentang ugamamu Memang moden hebat

Banyak salah laku Masih tak terlambat Masih ada waktu

Kau tinggikan hidung Sampai puncak gunung

Bila dah tersadung Minta Tuhan bantu

Hidup ini memang jalannya berliku Jadi sediakanlah apa yang perlu.

Tiada korus. Tiada bridge. Ia seperti membaca sebuah puisi. Dari segi penulisan lirik juga ternyata lagu ini memerli masyarakat yang tidak berpijak di bumi yang nyata. Politik kotor, sifat bongkak serta interprestasi yang boleh didapati di dalam lagu ini terlampau banyak. Kritikan sosial secara kasar. Di bahagian ‘zohor, asar, maghrib, isyak’, tertinggal lirik ‘subuh’ yang disengajakan. Ya, kebanyakan umat Islam sering tertinggal solat subuh. Lagu ini mengajar kita bahawa Tuhan itu segalanya dan kita harus merancang dalam kehidupan. Lagu sekali lalu yang tiada formula aliran lagu yang biasa. Contoh lagu yang tiada korus ialah lagu Bohemian Rhapsody oleh Queen.

Bagaimana lirik ini ditulis tanpa pembacaan yang teliti? Iqbal berkata bahawa bahan bacaannya terdiri dari subjek sastera sewaktu sekolah menengah. Dia membaca karya Faisal Tehrani dan juga Antologi Sehijau Warna Daun. Muziknya juga dipengaruhi dari Bjork, Radiohead, Sigur Ros, dan Butterfingers. Lagu-lagu di dalam kesemua album Iqbal M. pasti akan membuatkan pendengar terfikir bahawa hidup ini merupakan satu perjalanan yang panjang dan penuh dengan liku-liku yang menguatkan diri.

Paling Cinta Dalam Dunia adalah lagu yang bersifat peribadi. Pendengar akan tertanya siapa Bainun Waheeda. Sebenarnya ia adalah lagu untuk isteri Iqbal sendiri (lagu itu ditulis sewaktu mereka berpacaran). Menarik bukan? Berikut ialah antara lagu-lagu dari album Iqbal M. :

Tembak
Tepat (2010)

Antara
2 Darjat (2013)

Perasaan
Sedih Janganlah Kau Bimbang (2019)

Melihat persembahan mereka secara langsung bakal membikin anda menjadi aneh. Kadangkala Iqbal akan berpakaian s

Penulis sukar membuat pilihan lagu yang sedia ada kerana ia adalah terbaik. Tetapi penulis mencadangkan untuk anda semua mendengar lagu Kesana Jalannya, Antara 2 Darjat, Paling Cinta Dalam Dunia dan juga Kota Memujuk.

Noh Salleh juga ‘mungkin’ meminati muzik Iqbal setelah beberapa kali dia menyanyi bait-bait lirik dari Paling Cinta Dalam Dunia berbunyi ‘Aku takut, tapi ikut!’. Jika Noh boleh meminati lagu dari Iqbal M., mengapa tidak anda? Iqbal M. ternyata mempunyai potensi untuk menjadi sebutan ramai di suatu masa akan datang nanti.


Universiti Timbuktu Selamatkan 700,000 Buah Manuskrip Afrika Kuno

Ramai sejarahwan Afrika tidak menyangka bahawa masyarakat Afrika telah lama mengamalkan budaya penulisan sejak penemuan begitu banyak manuskrip yang bertarikh seawal abad ke-8 Masihi.

Sebanyak 1 juta buah manuskrip dari utara negara Guinea, Ghana, dan persisiran pantai Mediterranean telah diselamatkan setelah berhadapan dengan bahaya kerosakan seperti jilatan api, gigitan serangga, dan rompakan. Menurut National Geographic, 700,000 buah manuskrip telah diselamatkan dari kota Timbuktu.

Institut-institut dan keluarga tempatan masih memiliki dan menguruskan 60 buah perpustakaan dalam Timbuktu, sebahagiannya ialah koleksi manuskrip yang terselamat dari perubahan kota dan iklim. Institut Ahmed Baba yang ditubuhkan pada tahun 1979 adalah contoh pertubuhan akademik yang selamatkan manuskrip Afrika kuno. Antara manuskrip-manuskrip tersebut adalah:

1. Kitab Al-Quran, koleksi hadis, koleksi tulisan para Sufi dan juga berkaitan dengan ibadah orang Muslim.
2. Aktiviti sekolah perundangan Islam di Maliki
3. Karya kajian saintifik muslim seperti matematik dan astronomi
4. Karya bersejarah dan sastera seperti perjanjian kontrak, puisi, ulasan, hikayat, dan catatan-catatan wargaAfrika kuno. Karya-karya ini antara yang terbanyak dan kaya dengan sejarah.

Maka, rata-rata manuskrip Afrika kuno yang ditemui ini berasal dari fasa kegemilangan khalifah yang mentadbir Afrika Utara ini.

Ada sesetengah manuskrip telah lama bertukar tangan seperti manuskrip yang dikatakan milik kerabat diraja sebenarnya milik kelas hamba mengikut sejarah manuskrip tersebut.

Bagi sejarahwan Afrika, penemuan dan kempen menyelamatkan manuskrip begitu penting kerana sejarahnya bermula dari fasa pendudukan penjajah Perancis. Ketika penjajah ini menubuhkan koloni, manuskrip-manuskrip ini disembunyikan dan juga ditanam.

Tambahan lagi, dasar penjajah yang memaksa warga Afrika Utara mengamalkan bahasa asing menjadi faktor kesukaran generasi pemilik manuskrip tidak berupaya menafsir dan menterjemah manuskrip yang lahir dari fasa kegemilangan khalifah.

Sehingga pada tahun 1985 barulah warga Afrika kembali meneraju dunia akademik mereka setelah sekian lama dijajah oleh Perancis. Walaupun begitu, mereka perlu mengambil masa yang lama untuk manuskrip-manuskrip kuno ini diterjemah.

RUJUKAN:

“700,000 Ancient African Books Have Survived In Mali’s Timbuktu University”. Islamic Law Blog. Published from 3 February 2020.

Rainier, Chris (May 27, 2003). “Reclaiming the Ancient Manuscripts of Timbuktu”. National Geographic News.

Hammer, Joshua (2016). The Bad-Ass Librarians of Timbuktu And Their Race to Save the World’s Most Precious

Manuscripts. 1230 Avenue of the Americas New York, NY 10020: Simon & Schuster. p. 25.


Orang Amerika Pernah Hantar Anak Balik Kampung Guna Khidmat Pos

Lima hari lepas, kerajaan membenarkan rakyat untuk merentas negeri. Jadi, ramailah yang pergi bercuti – sama ada makan angin ataupun balik kampung. Bercerita tentang balik kampung, kalau bagi orang Amerika, mungkin akan menggamit mereka pada satu memori kelakar. Iaitu, memori tentang bayi dan anak kecil yang dihantar ke kampung menggunakan khidmat posmen.

Peristiwa ini berlaku sekitar 108 tahun dahulu. Yakni, semasa generasi atuk atau moyang bagi generasi sekarang. Ketika itu (1 Januari 1913), Perkhidmatan Pos Amerika Syarikat (U.S. Post Service; USPS) baru sahaja memperkenalkan khidmat penghantaran bungkusan (parcel).

Ia membolehkan orang ramai mengirimkan barang dengan berat yang lebih tinggi, bergantung pakej – bermula dari sebelas paun (4.99 kg) sehingga 50 paun (22.68 kg). Sebelum itu, had berat yang diterima oleh USPS adalah empat paun (1.8 kg). Mana-mana yang lebih akan diserahkan kepada kurier swasta, menyebabkan kosnya jadi lebih tinggi justeru tidak mesra orang awam.

Jadi, pembaharuan yang dibuat USPS ini memang disambut dengan hangat. Dalam tempoh enam bulan pertama sahaja mereka menerima sebanyak 300 juta parcel (Blazeski, 2018). Banyak tak banyak jumlah ini, bandingkanlah dengan jumlah bungkusan yang diterima oleh Pos Laju semasa tempoh PKP. Menurut laporan April tahun lepas, Pos Laju menerima sebanyak 770,000 parcel sehari. Ini bersamaan 23.1 juta sebulan dan 138.6 juta untuk enam bulan. Hampir separuh juga perbezaannya.

Soalnya, mengapa boleh sampai 300 juta bungkusan? Pertama, kerana populasi (manalah sesuai dibandingkan dengan Malaysia). Kedua, kerana ia perkhidmatan baru yang memang diperlukan. Dan ketiga, kerana ia diperkenalkan seiring dengan program Farm-to-Table yang dilancarkan oleh Presiden Woodrow Wilson (presiden ke-28).

Sejelas namanya, program ini bertujuan membekalkan produk pertanian dari ladang terus ke tangan pembeli di bandar melalui perantaraan posmen – dengan harga yang lebih murah untuk barang yang lebih segar. Lebih kurang macam apa yang dilakukan oleh Kebun Kita.

Cuma, skalanya tentulah lebih besar. Pada Mac 1914, ia berjaya melibatkan sebanyak 10 buah bandar iaitu Washington DC, Boston (Massachusetts), Baltimore (Maryland), St. Louis (Missouri), Atlanta (Georgia), Birmingham (Alabama), San Francisco (California), Rock Island (Illinois), La Crosse (Wisconsin), dan Lynn (Massachusetts).

Ia merangkumi pelbagai barang pertanian termasuklah keju, sayur, buah, kekacang, dan daging. Namun, produk yang paling biasa dihantar – hatta semasa Perang Dunia Pertama – ialah mentega dan lemak babi. Sambutan terhadap program ini juga amat menggalakkan. Rekod pada Julai 1916 mendapati USPS mengendalikan sebanyak 15,000 bungkusan barang pertanian setiap hari – menunjukkan betapa dahsyatnya penangan khidmat penghantaran bungkusan yang baru diperkenalkannya itu.

Apapun, ia tetap bukan tandingan tujuh penghantaran epik dalam sejarah USPS.

Hanya dua minggu setelah khidmat penghantaran bungkusan diperkenalkan, ada pasangan suami isteri diilhami satu idea yang tiada siapa jangka – guna posmen untuk hantar bayi ke rumah neneknya.

Bagaimana boleh timbul idea sebegitu rupa? Ringkasnya, kerana ia tidak dilarang pun dalam peraturan. Perincian tentang ‘apa yang boleh’ dan ‘apa yang tidak boleh’ dihantar oleh USPS masih longgar. Sampaikan, ada kes orang gunakan khidmat mereka untuk kirimkan anjing dan ular. Iya, anda tidak salah dengar (Weird History, 2021).

Dah kalau anjing dan ular pun boleh dihantar… mengapa tidak bayi? Lagipun, ia menjimatkan kos perjalanan – daripada habiskan beberapa dollar untuk beli tiket penumpang kereta api, lebih baik beli setem yang harganya cuma beberapa belas atau puluh sen.

Idea inilah yang singgah di fikiran Jesse dan Mathilda Beagle pada 15 Januari 1913. Dengan bayaran 15 sen tidak termasuk insurans, mereka menghantar bayi lapan bulannya, James ke rumah neneknya yang berjarak beberapa batu di Batavia, Ohio.

Ia kes pertama seumpamanya, justeru tidak hairan jika ia menggamit perhatian akhbar di seluruh negara dan mendorong kes kedua, ketiga, dan seterusnya.

Cuma untuk mengusir imaginasi bukan-bukan, bayi atau kanak-kanak ini tidaklah dihantar dalam bungkusan. Posmen yang mengendalikannya juga bukan orang sembarangan. Mereka biasanya adalah kenalan (Little, 2020).

Bagi komuniti yang kecil, terutama di luar bandar, penduduknya memang mengenali satu sama lain. Hatta pakcik posmen sekali pun. Sebahagiannya malah berkongsi hubungan saudara. Jadi, bolehlah kata yang anak tadi dikirim pada orang terpercaya. Ia macam kita minta tolong sepupu yang memandu van Pos Laju untuk tumpangkan anak ke rumah neneknya, yang kebetulan sekali jalan.

Tambahan, USPS memang ada reputasi yang boleh diharapkan. Setidaknya, kalau kita imbau kisah bagaimana Harry Winston pindahkan Hope Diamond dari New York ke Washington melalui khidmat USPS – bukan kereta perisai – yang belanjanya cuma $142.29 ($2.44 untuk setem dan $142.85 untuk insuran bernilai $1 juta) sedangkan berlian 45.52 karat itu nilainya mencecah $200-350 juta!

Berbalik semula kepada cerita, kes kedua pengiriman bayi melalui USPS berlaku di Stratford, Oklahoma. Kali ini, ia melibatkan bayi dua tahun yang dihantar oleh neneknya ke rumah ibu saudaranya di Wellington, Kansas. Bayi ini dipakaikan teg (atau setem) berharga 8 sen di kolar baju, dan menurut laporan akhbar, dia sempat berkongsi makanan tengahari dengan pakcik posmen sebelum tiba dengan selamat (Silvia, 2014).

Memang sepanjang tren aneh ini diamalkan, kesemuanya sampai dengan selamat – hatta dalam penghantaran paling jauh sekalipun, yang melibatkan kanak-kanak perempuan berusia 6 tahun yang menempuh sejauh 721 batu dari Florida ke Virginia (jarak Perlis ke Johor pun baru 421 batu). Penghantaran ini berlaku setahun selepas la.rangan penghantaran bayi mula dibuat.

Bagaimana pun, la.rangan tersebut hanya dikuatkuasakan sepenuhnya pada lewat 1915, dengan bayi terakhir yang dihantar oleh USPS ialah Maud Smith. Itu pun pada Jun 1920, masih ada dua permohonan untuk mengepos bayi dikemukakan (Teng, 2020). Cuma tentunya, ia ditolak sekali gus menamatkan tren yang tercipta hasil kenakalan (kreativiti, mungkin) manusia memanfaatkan loophole yang ada dalam undang-undang.

RUJUKAN:

Blazenski, Goran. (2018, 27 February). Until 1915, U.S. parents could legally ‘mail’ their children through the Postal Service. The Vintage News.

Litle, Becky. (2020, 21 August). When People Used the Postal Service to Mail Their Children. History.

National Agricultural Library. (n.d). Farm-to-Table: 1914-1920. U.S. Department of Agriculture.

Silvia, Joe. (2014, 16 June). The Curious Cases of Mailing Children in 1913-1914. New Bedford Guide.

Teng, Jhemmylrut. (2020, 19 September). Americans Used to Send Their Babies via the U.S. Postal Service. History of Yesterday.

Weird History. (2021). Why Parents Used to Mail Their Babies.


Perang Kentut Pada Era Jepun Purba

Sebuah gulungan yang dikenalpasti dari tahun 1840 M, yang dikenali dengan nama gulungan He-gassen, memaparkan lukisan-lukisan dalam seni tradisional Jepun yang di mana manusia digambarkan dalam pelbagai posisi sedang melepaskan tembakan-tembakan meriam kentut berasap antara satu sama lain.

Pertempuran yang epik dan dahsyat ini dinamakan sebagai ‘He-gassen’ atau dalam bahasa Melayu, ‘Perang Kentut’. Gulungan yang mengandungi sebanyak 21 buah lukisan tersebut, kebanyakannya memaparkan aksi-aksi tak senonoh manusia sedang bertempur dengan syahdunya melepaskan kentut beraroma semerbak wangi nan bangkai. Bam, bam!

Sejarah disebalik siapakah si pelukis lukisan ini tidak dikenalpasti, bahkan adakah benar di tanah Edo (Jepun) dahulukala pernah terjadi pertempuran kentut yang menyebabkan ramai manusia gugur di medan perang ini? Adakah samurai ataupun ronin turut terlibat dalam pertempuran berbau ini? Tersebar beberapa khabar angin mengatakan, perang ini sememangnya pernah berlaku. Ouh, benarkah?

Baik, bagi para ilmuwan, mereka menyimpulkan, lukisan ini hanyalah sebuah lukisan yang membawa mesej semata-mata. Tidak pernah ada catatan dalam sejarah Jepun pernah terjadinya peperangan kentut ini. Ya, walaupun kita tahu negara Jepun sekarang dihuni oleh bangsa Jepun yang berakhlak pembersih dan bersopan-santun, walhal adakalanya otak bangsa ini juga menjadi senget 360 darjah tanpa paksaan.

Lukisan ini sebenarnya menyampaikan mesej yang ringkas. Sebuah mesej yang memperingatkan atau mempersenda golongan atasan yang mana pada period tersebut, tanah Edo menghadapi pertembungan budaya dengan masyarakat Eropah dan Amerika, pengukuhan agama Kristian lalu seterusnya menganggu-gugat agama tradisional Jepun iaitu agama Shinto dan pelbagai perjanjian yang ditandatangani di antara pihak istana Jepun dengan negara-negara koloni yang sangat merugikan sosio-ekonomi masyarakat Jepun secara menyeluruh.

Lukisan kentut-mengentut ini menggambarkan sosok diantara golongan bangsawan Jepun bertempur dengan golongan koloni dari Eropah dan ia tidak lain hanyalah sebuah gulungan lukisan yang dilukis untuk mempersendakan pihak istana pada waktu tersebut.

Ia boleh diumpamakan sebagai lukisan ‘troll’ yang boleh kita lihat di dalam media sosial yang menggambarkan sosok para pemimpin politik yang suka menipu rakyat marhean pada hari ini. Sebenarnya, ada banyak teori mengenai lukisan ini, tetapi saya lebih memilih teori mempersenda dalam dunia politik.

Akhir kalam, kalau di Jepun ada kentut, manakala di Malaysia pula ada kencing. Baik, kenapa dalam banyak-banyak penulisan berilmiah yang lain, kentut juga menjadi pilihan aku dalam bulan Ramadhan kali ini? Suka hati akulah. Babai.

RUJUKAN:

1. 21 Classic Images Of Japanese Fart Battles From The 19th Century oleh Wyatt Redd.

2. Fartopedia: Everything You Didn’t Need to Know – and More oleh Martin Fleming.

– TAMAT –


Saintis Maklum Bumi Terima Isyarat Pelik Dari Langit 16 Hari Berturut-turut

Isyarat-isyarat radio misteri yang datang dari angkasa lepas diketahui sebagai berulang-ulang. Tetapi beberapa hari lepas, pasukan menyelidik mendapati wujud corak dalam bentuk siri pecahan dari satu sumber yang sama yang terletak 500 juta tahun cahaya dari Bumi.

Pecahan radio pantas (FRB) ialah pecahan gelombang radio milisaat di angkasa lepas. Isyarat radio tunggal ini akan memancar sekali dan tidak berulang. Tetapi dalam kes FRB, ia diketahui menghantar gelombang radio pendek tetapi bertenaga sebanyak beberapa kali. Dan bila ia dibuat secara berulang, ia bersifat sekali-sekala atau berkelompok.

Antara 16 September 2018 hingga 30 Oktober 2019, penyelidik-penyelidik dari Canadian Hydrogen Intensity Mapping Experiment/Fast Radio Burst Project (CHIME/FRB) mengesan corak pecahan yang muncul setiap 16.35 hari. Dalam tempoh empat hari, isyarat akan melepaskan beberapa pecahan setiap jam sebelum senyap selama 12 hari berikutnya.

Isyarat ini dikenali sebagai FRB 180916.J0158+65. Pada tahun lepas, CHIME/FRB turut mengesan lapan FRB baru yang berulang dan sumbernya didapati berasal dari sebuah galaksi berlingkar yang besar. Galaksi ini terletak 500 juta tahun cahaya dari bumi.

Pasukan penyelidik CHIME/FRB cuba mengesan sumber sebenar isyarat FRB tunggal dan berulang tetapi ia datang dari sumber yang berbeza. Ini membuatkan para penyelidik menggaru kepala tentang misteri isyarat radio ini.

Misalnya, isyarat FRB pertama berulang yang dikesan iaitu FRB 121102. Isyarat FRB 121102 dikatakan datang dari sebuah bintang kerdil mengandungi bintang-bintang dan elemen-elemen besi. Manakala FRB 180916 pula datang dari salah satu daripada lengan lingkaran galaksi bak Bima Sakti.

Ada mencadangkan isyarat-isyarat ini datang dari bintang neutron dan sistem bintang binari jenis OB. Bintang sebegini merupakan bintang paling kecil di alam semesta dan merupakan saki-baki dari letusan supernova. Diameter bintang neutron sama seperti saiz bandaraya Atlanta atau Chicago.

Di sebalik saiznya yang kecil, bintang neutron mempunyai ketumpatan yang tinggi dan lebih berat berbanding matahari. Manakala bintang-bintang jenis OB ialah bintang-bintang yang bersaiz besar tetapi mempunyai jangka hayat yang pendek.

Interaksi antara dua bintang ini ditambah dengan angin yang datang dari bintang jenis OB berkemungkinan mempengaruhi corak pengulangan pancaran FRB.

Ada pula yang berpandangan ulangan isyarat FRB itu datang dari peradaban makhluk asing. Ini dicadangkan oleh Pengerusi Jabatan Astronomi Universiti Harvard, Avi Loeb. Ini kerana menurut Loeb, semua kemungkinan harus dipertimbangkan termasuk kewujudan makhluk asing.

Yang pasti, memahami FRB dilihat kunci kepada memahami alam semesta ini termasuk melihat bagaimana jirim tersebar ke pelosok alam. Menerusi pemerhatian pada masa akan datang, para penyelidik juga dapat melihat sama ada FRB yang dikaji mereka mempunyai corak atau tidak.

Dari situ, barulah mereka boleh menentukan sama ada tempoh sebegitu mempunyai pengecualian atau ia merupakan sesuatu yang rutin.

RUJUKAN:


Turki Muda Yang Tak Pernah Membaca Perlembagaan Uthmaniyah Yang Mereka Perjuangkan

Era Perlembagaan Kedua adalah tonggak pencapaian penting dalam sejarah Turki tetapi anggota İttihad ve Terakki Cemiyeti (Jawatankuasa Perpaduan dan Kemajuan) atau C.U.P. gagal mengikutinya dan bertukar menjadi lebih diktator dan zalim di sebalik topeng pejuang kebebasan.

Sultan Abdülhamid II menggantung Parlimen pada tahun 1878 selepas Pe.rang Rusia-Turki,  tapi bukanlah bermakna menghapuskannya secara mutlak. Sultan tak mengganggu perlembagaan secara tidak rasmi. Walaupun perlembagaan tak pernah dipraktikkan setelah penggantungan Parlimen, perlembagaan itu masih disebut pada halaman pertama buku tahunan rasmi kerajaan.

Kanûn-u Esâsî, atau Perlembagaan Uthmaniyah tahun 1876, perlembagaan pertama empayar, dilihat sebagai simbol kebebasan oleh kaum Turki Muda walaupun lemah dari segi liberalisasi. Penyokong sistem raja berperlembagaan yang berjuang untuk membuka Parlimen sekali lagi telah menukar rejim pentadbiran Abdülhamid II selepas tahun 1878.

Apabila mereka mendapati mereka tak mampu bergerak aktif di tanah air sendiri, mereka meneruskan kempen mereka di luar negara. Penentangan oleh orang-orang Turki Muda mula meningkat pada tahun 1895. Para ulama dan sarjana-sarjana Islam menyokong orang-orang Turki Muda dan menganjurkan sistem raja berperlembagaan diselaraskan dengan hukum Syariah.

Penyokong raja berperlembagaan berusaha meningkatkan bilangan ahli mereka dengan menyebarkan manifesto dalam kempen bahawa Perlembagaan Uthmaniyah tahun 1876 harus dikuatkuasakan sekali lagi kerana raja berperlembagaan adalah sesuai dengan Islam dan perlembagaan ini tak menghalang undang-undang Syariah dilaksanakan.

Benih pertama İttihad ve Terakki Cemiyeti disemai pada tahun 1889. Kelompok ini berkembang, menyatukan kumpulan pembangkang yang lain tepat pada waktunya dan semakin berkesan apabila pihak tentera mula melibatkan diri.

Selepas Persidangan Reval, anggota CUP percaya negara mereka telah berpecah belah dan sedang dikongsi bersama antara pihak-pihak yang berkuasa, lalu mereka mula melancarkan kempen sengit, menyeru agar sesuatu harus dilakukan dengan segera.

Sultan Abdülhamid II mengambil tindakan untuk mengenal pasti dan mengesan penggerak CUP yang sedang merosakkan integriti negara.  Enver Pasha melarikan diri ke kawasan pergunungan meninggalkan Thessaloniki pada 25 Jun 1908 sebaik saja dia mendapat tahu bahawa dirinya sedang diburu. Beberapa hari kemudian, Ahmed Niyazi Bey (Resneli Niyazi) pergi ke gunung di Resen bersama 150 orang askarnya.

Sementara itu, Enver Pasha yang berada di gunung menyampaikan pidato propaganda yang berapi-api mengenai pelaksanaan semula perlembagaan dan mengatur upacara mengangkat sumpah dan majlis melintas gerbang masyarakat.

Telegraf tiba dari empat penjuru di Rumelia ke Istanbul untuk memaksa Sultan menggunakan autoritinya bagi menguatkuasakan perlembagaan.

Walaupun sebahagian besar isi kandungan telegraf-telegraf ini membuat tuntutan dengan penuh berhemah mengikut protokol dan tatatertib, namun yang lain ditulis penuh dengan unsur ancaman dan ugutan, dengan menyatakan, “Jika tuntutan ini tak dipenuhi, tentera yang patuh pada orang lain akan datang ke Istanbul.”

Pembu.nuhan secara berterusan terhadap para pegawai yang mewakili sultan dan kejadian penem.bakan Şemsi Pasha membuka jalan bagi pihak CUP.

Setelah menghabiskan masa di gunung, Enver Pasha mengambil alih Köprülü yang terletak di Macedonia moden pada malam 22 Julai. Dalam pertemuan yang diadakan di sana, dia berjanji bahawa kebebasan akan diisytihar pada keesokan harinya.

Pada 23 Julai, sistem raja berpelembagaan diisytiharkan dengan tem.bakan meriam simbolik oleh tentera CUP dengan laungan “Hidup negara! Raja Berperlembagaan! Kebebasan!” Kemudian Enver Pasha mengirim telegraf ke Istanbul dengan mengatakan:  “Kami sedang merawat pesakit (Empayar Uthmaniyah). Warga Bulgaria kita bersama kami. Tolong, renung-renungkan lah agar kehendak kami yang sah dapat dilaksanakan.”

Satu lagi deklarasi kebebasan adalah di Bitola, Macedonia. Apabila Sultan Abdülhamid II mengumumkan bahawa Parlimen akan dibuka berdasarkan perkembangan ini, Era Perlembagaan Kedua pun bermula.

Kereta api yang dinaiki pejuang kebebasan, Enver Pasha, menghala ke Thessaloniki setelah berhenti di beberapa lokasi untuk meraikan kejayaannya. Taalat Pasha memberikan naskah Perlembagaan Uthmaniyah 1876 berwarna merah sebagai hadiah kepada Enver Pasha yang sedang disambut oleh orang ramai.

Namun, para penggerak CUP yang ingin membawa kebebasan yang dicanangkan mereka ke dalam empayar akan melahirkan satu pentadbiran yang tak akan membiarkan rakyat bernafas dengan bebas dan akan ‘memadamkan’ pengkritik mereka melalui cara kekerasan.

Apa yang lebih menarik adalah rata-rata anggota İttihad ve Terakki Cemiyeti sendiri bahkan tak pernah membaca perlembagaan, sangat ironi di mana kerana perlembagaan itulah mereka telah berjuang menentang pemerintahan Sultan Abdülhamid II bertahun-tahun lamanya.

Majoriti anggota CUP tak pernah membaca Perlembagaan Uthmaniyah 1876, jadi, sudah tentulah mereka tak akan pernah memahami isi kandungan perlembagaan tersebut.

Malahan, semasa Dr. Nazım Bey yang ultra nasionalis Turki dan sangat prejudis terhadap etnik minoriti, dan salah seorang tokoh terpenting di kalangan anggota CUP telah kehilangan kuasa, dia membuat pengakuan bahawa dia juga tak pernah membaca perlembagaan tapi hanya sekadar mendengar sekali saja dari rakan-rakannya bahawa perlembagaan itu adalah sesuatu yang baik dalam satu perbualan di Moscow.

Dan perkara ini juga didedahkan sendiri oleh Dr. Nazin Bey sebelum beliau ditangkap dan dihukum bu.nuh atas arahan Mustafa Kemal Ataturk pada tahun 1926 kerana menjadi salah seorang pegawai Turki Muda dan CUP yang bertanggungjawab di atas pemban.taian etnik Armenia dan pengusiran etnik Yunani.

Perkataan “meşrutiyyet” yang berasal dari bahasa Arab digunakan untuk menggambarkan tempoh ini dalam kesusasteraan Uthmaniyah yang membawa maksud raja berperlembagaan dengan sistem berparlimen.

Jangka waktu antara 23 Desember 1876 ketika perlembagaan pertama diisytiharkan dan 13 Januari 1878 ketika Dewan Timbalan ditutup sementara, disebut sebagai “Era Perlembagaan Pertama.” Era Perlembagaan Kedua adalah antara 23 Julai 1908, ketika dewan dihimpunkan kembali, dan 30 Oktober 1918 ketika Gencatan Senjata Mudros.

Dalam tempoh Era Perlembagaan Kedua, Perlembagaan Uthmaniyah pada tahun 1876 digunakan dalam pelbagai susunan.  Pada tahun 1909, undang-undang diperkuatkan dan penguatkuasaan dilemahkan dengan perubahan dalam perlembagaan, dan penstrukturannya serupa dengan yang dipraktikkan di Eropah.

Perlembagaan Turki pertama dipraktikkan oleh Majlis Kebangsaan Tertinggi Turki dengan beberapa perubahan dan penambahan peraturan semasa masih dalam tempoh berlangsungnya Pe.rang Kemerdekaan Turki.

RUJUKAN:

Davison, Roderic (1973). Reform in the Ottoman Empire, 1856-1876 (2, reprint ed.). Gordian Press.


T-Rex Memburu Secara Berkumpulan?!

Bagi yang biasa menonton filem dinosaur seperti Jurassic Park dan Jurassic World, pasti merasa takut dengan kelibat Tyrannosaurus rex atau T-rex. Ramai melihat T-rex sebagai pemangsa terunggul dalam dunia dinosaur dan sukar dicabar oleh sesiapa. Tetapi satu teori baru mengatakan T-rex bukan pemangsa solo tetapi lebih kepada memburu secara berkumpulan seperti serigala hari ini.

Teori ini timbul selepas ahli-ahli paleontologi mengkaji fosil-fosil T-rex di tapak Monumen Kebangsaan Grand Staircase-Escalante, selatan Utah yang dijumpai ahli paleontologi Alan Titus pada 2014. Hasil analisis geokimia membabitkan sampel batu dan tu.la.ng mendapati dinosaur-dinosaur itu ma.ti di tapak yang sama dan bukannya dihanyutkan air dari pelbagai kawasan ke tapak berkenaan.

Menurut Profesor Kristi Curry Rogers dari Kolej Macalester, penemuan ini dilihat sebagai satu permulaan yang baik untuk teori berkenaan. Beliau berpandangan dinosaur-dinosaur ini tinggal berhampiran antara satu sama lain tanpa bergerak bersama sebagai satu kumpulan sosial. Dan apabila sumber makanan mereka semakin berkurangan, T-rex memilih berkumpul bersama sebagai satu kumpulan.

Menurut Titus, penemuan tapak ini merupakan kubur besar dinosaur ketiga ditemui di Amerika Utara. Tambahnya, tapak-tapak ini mengandungi lambakan bukti yang menunjukkan T-rex hidup secara berkumpulan semasa hayat mereka. Selain Utah, dua lagi kubur besar dinosaur ditemui di Alberta, Kanada dan Montana, Amerika Syarikat.

Teori T-rex ialah dinosaur yang hidup berkumpulan sebenarnya sudah ditimbulkan sejak 20 tahun lepas. Bagaimanapun, teori ini dipersoalkan oleh para saintis ketika itu yang beranggapan otak haiwan karnivor itu tidak berupaya terlibat dalam interaksi sosial yang rumit. Tetapi dengan penemuan ini, Ttitus melihat ia bakal mengubah persepsi saintis terhadap dinosaur maging itu.

Selain fosil T-rex, pelbagai fosil lain ditemui seperti tujuh spesis penyu, pelbagai jenis ikan termasuk ikan pari, dua spesis dinosaur berbeza dan set fosil lengkap anak aligator Deinosuchus. Pemeriksaan mendapati semua haiwan ini tidak ma.ti di tempat sama.

Melihat kepada pentingnya penemuan fosil di tapak berkenaan, para saintis termasuk Titus berusaha melobi kerajaan AS pimpinan Joe Biden untuk meluaskan kembali saiz Monumen Kebangsaan Grand Staircase-Escalante dan Bears Ears. Ini bagi melindungi mana-mana khazanah arkeologi menarik yang masih tersembunyi di kawasan berkenaan termasuk fosil dinosaur. Sebelum ini, saiz kawasan tapak dikecilkan atas arahan Presiden Donald Trump.

RUJUKAN:

Associated Press. (2021). Tyrannosaurs may have hunted in packs like wolves, new research has found. The Guardian.


Kepentingan Kanak-Kanak Bermain

Zaman kanak-kanak sering dipandang indah kerana mereka dianggap
tidak memikirkan sebarang masalah yang dihadapi oleh orang dewasa. Sebaliknya
lebih gembira meluangkan masa untuk bermain. Ya, kanak-kanak yang normal pasti
cenderung untuk bermain kerana dengan cara bermainlah kanak-kanak dapat
mengekspresikan perasaan dan mengembangkan kreativiti mereka. Ada banyak
manfaat lain yang akan diperolehi oleh kanak-kanak sekiranya mereka bermain
dengan gembira, antaranya:

Sumber:

Gilmore, H. (2014). Why Kids Need to Play. Psych Central. https://pro.psychcentral.com/child-therapist/2014/08/why-kids-need-to-play/